title: Chris Redfield

text: "ssa" Claire tunkeutuu Umbrellan päämajaan Pariisiin, mutta joutuu vangituksi. Kun Rockfort-vankilasaarelle iskee virustartunta, Claire vapautuu sellistään ja ilmoittaa olinpaikkansa Leonille, joka välittää tiedon Chrisille. Chrisin saapuessa saarelle Claire on jo paennut lentokoneella Antarktikselle. Saapuessaan tukikohtaan Chris pelastaa Clairen ja kukistaa mutatoituneen Alexia Ashfordin. Lopulta Chris kohtaa Weskerin, joka suunnitelmansa mukaisesti ei aikaisemmin kuollutkaan, sillä hän oli pistänyt itseensä tohtori William Birkinin kehittämää virusta, joka ”uudisti” hänet tekemällä hänestä vahvemman ja nopeamman. Kaksikon välinen kamppailu jää lyhyeksi, kun tukikohta tuhoutuu.


title: Chris Redfield

text: "issa" Chris on yksi pelattavista hahmoista. Peli kertaa ensimmäisen "Resident Evil" -pelin tapahtumia ja esittelee myös uuden, vuoteen 2003 sijoittuvan skenaarion, jossa Chris suorittaa partnerinsa Jill Valentinen kanssa onnistuneen hyökkäyksen Umbrellan tutkimuslaitokselle Kaukasuksella.


title: Chris Redfield

text: Vuonna 2006 Chris ja Jill tunkeutuvat Umbrellan perustajan, Oswell E. Spenceriä, kartanoon tarkoituksenaan pidättää tämä. Kaksikko kohtaa Weskerin, joka on hetkeä aiemmin murhannut Spencerin. Viruksen vahventama ja nopeuttama Wesker kukistaa Chrisin ja Jillin. Kun hän on murhaamassa Chrisiä, Jill sinkoutuu Weskeriä päin ja syöksyy tämän kanssa ikkunan läpi rotkoon. Vaikka Jillin ruumista ei löydetä, tämä julistetaan kuolleeksi. Tapahtuma on pelattavissa "Resident Evil 5":n ladattavassa "Lost in Nightmares" -episodissa.


title: Chris Redfield

text: "Resident Evil 5":ssä Chris on toinen pelattavista hahmoista. Vuoteen 2009 sijoittuvassa tarinassa Chris on liittynyt "Bio-terrorism Security Assessment Alliance" eli BSAA-ryhmään, ja hän matkustaa afrikkalaiseen Kijujun kylään tutkimaan bioterrorismiuhkaa. Partnerinsa Sheva Alomarin kanssa Chris taistelee terroristeja ja mutantteja vastaan. Chris kohtaa kuolleeksi luullun Jillin, joka on orjuutettu Weskerin mielenhallintalaitteella. Chris ja Sheva pelastavat Jillin sekä kukistavat Weskerin lopullisesti.


title: Chris Redfield

text: Chris on yksi "in" pelattavista hahmoista. Hän esiintyy "Code: Veronicaan" perustuvan Game of Oblivion -skenaarion viimeisessä luvussa, jossa hän pelastaa Clairen ja tuhoaa Alexian.


title: Chris Redfield

text: Chris on yksi kahdeksasta pelattavasta hahmosta.


title: Chris Redfield

text: "Resident Evil Revelationsissa" Chris on yksi pelattavista hahmoista. Pelissä esiintyy myös Jill Valentine sekä uudet hahmot Clive R. O’Brian ja Jessica Sherawat.


title: Chris Redfield

text:
"Resident Evil 6":ssa Chris on yksi pelattavista päähahmoista. Chris lähetetään BSAA-ryhmän mukana kuvitteelliseen itäeurooppalaiseen Edoniaan, joka on joutunut bioterrorismihyökkäyksen kohteeksi. Lähes jokainen ryhmän jäsen joutuu tapetuksi, ja operaation jälkeen Chris sortuu alkoholismiin. Chrisin entinen tiimikaveri Piers Nivans onnistuu kuitenkin vakuuttamaan toverinsa, ja kaksikko lähtee kohtaamaan uutta bioterrorismihyökkäystä Lanshiangin kaupunkiin, Kiinaan.
Chris on mukana Capcomin kehittämässä taistelupelissä ""
"Resident Evil" -hahmojen Albert Weskerin ja Jill Valentinen kanssa.


title: Chris Redfield

text: Chris esiintyy valkokankaalla elokuvassa "", jossa häntä näyttelee Wentworth Miller. Chrisin siskoa Claire Redfieldiä esittää kahdessa elokuvassa Ali Larter. Chris palaa elokuvahahmoksi vuonna 2017 ensi-iltansa saavassa animaatioelokuvassa "".


title: Tšetšeenien autonominen alue

text: Tšetšeenien autonominen alue () oli autonominen alue Venäjän SFNT:ssa Neuvostoliitossa. Se sijaitsi Kaukasusvuoriston ja Terekjoen välisellä alueella nykyisen Tšetšenia alueella. Autonomisen alueen pääkaupunki oli Groznyi. Vuonna 1933 alueen asukasluku oli 639 400 ja pinta-ala 15 700 km². Samana vuonna väestöstä oli tšetšeenejä 58 prosenttia, inguušeja 12 prosenttia. Pääelinkeinoja olivat maanviljelys ja karjatalous.


title: Tšetšeenien autonominen alue

text: Autonominen alue muodostettiin vuonna 1922 Tšetšeenien kansallisen piirikunnan alueesta. Vuonna 1934 Tšetšeenien autonominen alue yhdistettiin Inguušien autonomisen alueen kanssa Tšetšeenien ja inguušien autonomiseksi alueeksi.


title: Gnothi seauton

text: ”Gnōthi seauton” (; joskus myös , "gnōthi sauton") eli ”tunne itsesi” on muinaiskreikkalainen aforismi, joka oli kirjoitettuna Apollonin temppelin etupihalle ("pronaos") Delfoissa. Lausuman alkuperää ei tunneta: jo antiikin aikana sitä väitettiin monen eri henkilön keksimäksi, ja yleisen uskomuksen mukaan se oli peräisin jumalalta itseltään.


title: Gnothi seauton

text: Tiedon Apollonin temppeliin Delfoihin kirjoitetuista ajatelmista antaa kreikkalainen matkakirjailija Pausanias. Hän kertoo, että temppeliin oli kirjoitettu kaksi ajatelmaa: ”tunne itsesi” sekä ”kohtuus kaikessa” (, "mēden agan" eli ”ei mitään liikaa”). Näiden kahden ajatelman voidaan nähdä tiivistävän koko antiikin kreikkalaisen kulttuurin ja ajattelun. Kolmantena delfoilaisena ajatelmana mainitaan myös ”sitoumus on tuhoksi” (, "engya, para d' ata").


title: Gnothi seauton

text: Ajatelmien katsottiin joskus olevan jumalallista alkuperää. Jo ennen kolmannen vuosisadan alkua ne oli kuitenkin pantu Kreikan seitsemän viisaan nimiin. Pausanias kertoo viisaiden tulleen Delfoihin ja omistaneen ajatelmat Apollonille. "Gnothi seauton" pantiin yleensä Khilonin nimiin, mutta joskus myös Thaleen tai jonkun muun viisaan, kuten Biaan, nimiin. Joskus aforismi on pantu myös Pythagoraan tai myyttisen kreikkalaisen runoilijattaren ja Delfoin papittaren Femonoen (tai Fanothean) nimiin. Käsitellessään itsetietoisuutta ja kohtuutta, roomalainen runoilija Juvenalis lainaa aforismia ja sanoo sen tulleen alas taivaista.


title: Gnothi seauton

text: Varhaisin todistus ajatuksesta itsensä tuntemisesta on peräisin filosofi Herakleitokselta säilyneestä katkelmasta: ("anthrōpoisi pasi metesti ginōskein eōutous kai sōfronein", ”kaikille ihmisille kuuluu itsensä tunteminen ja kohtuullisuus”). Herakleitos on varhaisin, jolta on säilynyt viittaus ajatelmaan. Siksi se on pantu joskus myös Herakleitoksen nimiin.


title: Gnothi seauton

text: Aristoteles pani lausuman dialogissaan "Filosofiasta" Pythian nimiin, sanoen sen olleen temppelissä jo ennen Khilonia. Aristoteleen oppilas Theofrastos lainaa ajatelmaa sanontoja käsittelevässä teoksessaan. Toinen peripateetikko Khamaileon panee ajatelman jumalia käsittelevässä teoksessaan Thaleen nimiin. Hermippos sanoo, että ajatelman esitti ensimmäisenä Labys-niminen eunukki, joka oli Delfoin temppelin vartija. Klearkhoksen mukaan ajatelma oli Khilonille Apollonilta annettu oraakkelinvastaus, kun hän oli kysynyt, mitä ihmisten tulisi oppia ensimmäisenä. Antistheneen mukaan Femonoen käyttämä ajatelma oli alun perin peräisin Pythialta, ja Khilon oli vain ominut sen.


title: Gnothi seauton

text: Latinaksi aforismi esitetään yleensä muodossa "nosce te ipsum", joskus myös muodossa "temet nosce".


title: Gnothi seauton

text: Alun perin kreikkalaiset tulkitsivat ajatelman ”tunne itsesi” ennen kaikkea moraaliseksi ohjeeksi. Se viittasi myös ensi sijassa oman luonteen, tapojen, moraalin, itsehillinnän ja muiden sellaisten piirteiden tuntemiseen, joiden kanssa ihmiset painiskelevat päivittäisessä elämässään. Tämä näkyy myös siinä, kuinka Herakleitos käyttää ajatelmaa: hän samaisti itsensä tuntemisen itsehillintään, käytännössä yhdistäen lausuman toiseen delfoilaiseen lausumaan ”kohtuus kaikessa”. Lausuman tulkittiin kehottavan ihmisiä ensisijaisesti tuntemaan omat rajansa ja välttämään hybristä — esimerkiksi muistamaan, että itse on vain ihminen eikä jumala.


title: Gnothi seauton

text: 400-luvulla eaa. lausuma sai kuitenkin uuden merkityksen: ihmisen itsensä, jokaisen sisällä olevan minän, tuntemisen. Aforismi voi laajimmillaan viitata inhimillisen käyttäytymisen, moraalin ja ajattelun ymmärtämiseen, koska oman itsen syvällinen tunteminen on myös muiden ihmisten tuntemista: Will Durantin mukaan ”itsensä tunteminen on arvokasta parhaasta päästä siksi, että sen avulla opimme tuntemaan toisia”.


title: Gnothi seauton

text: Delfoin oraakkelin kehotus on merkittävässä roolissa Platonin dialogeissa, ja niiden perusteella ajatus vaikuttaa olleen Sokrateen lähtökohtana hänen eettisissä tutkimuksissaan. "Sokrateen puolustuspuhe" kertoo niiden saaneen alkunsa Delfoissa annetusta oraakkelinlausumasta, jonka seurauksena Sokrates alkoi selvittää, mistä hänen ”viisaudessaan” on kyse. Sokrateen voi katsoa omaksuneen lausuman käytännöllisen filosofiansa perustaksi.


title: Gnothi seauton

text: Platonilla lausuma esiintyy ennen kaikkea dialogeissa "Alkibiades I" sekä "Kharmides". Sokrates vaikuttaa tulkinneen lausuman uudella tavalla, viittauksena jonkin ihmisessä olevan erityisen piirteen, kuten sielun, tuntemiseen: sen tuli olla ihmisten ensisijainen huolenaihe, ja ruumiin siihen nähden toissijainen työväline.


title: Gnothi seauton

text: Sokratesta seuraten esimerkiksi Cicero tulkitsi lausuman tarkoittavan samaa kuin ”tunne sielusi”. "Kharmideessa" Sokrates tulkitsee lausuman merkityksen puolestaan seuraavasti:


title: Gnothi seauton

text: Aristoteles kuvaa, että Sokrates olisi käynyt itse Delfoissa kerran, lukenut ajatelman ja tullut näin johdatetuksi filosofiaan. Aristoteles on mahdollisesti halunnut syrjäyttää Platonin kuvauksen samasta aiheesta "Sokrateen puolustuspuheessa", ja esittää, että ihmisen ensisijainen velvollisuus on tuntea itsensä ja oma luontonsa.


title: Gnothi seauton

text: Sokraattisena perintönä vaatimus itsensä tuntemisesta on tärkeällä sijalla stoalaisessa etiikassa. Se muodostaa keskeisen osan stoalaista ajatusta elämisestä oman luonnon mukaisesti ("homologoumenōs tē physei zēn"). Myöhemmin Henry Thoreau katsoi, että ”tunne itsesi” ja ”tutki luontoa” tarkoittavat samaa asiaa. Lausuma on elänyt Senecalla ja Augustinuksella, kun taas David Hume ja Auguste Comte hylkäsivät sen.


title: Idän pikajunan arvoitus (vuoden 1974 elokuva)

text: Idän pikajunan arvoitus ("Murder on the Orient Express") on brittiläinen vuonna 1974 ensi-iltansa saanut elokuva, joka perustuu Agatha Christien samannimiseen romaaniin. Elokuvan on ohjannut Sidney Lumet ja käsikirjoittanut Paul Dehn.


text: Elokuva sai kuusi Oscar-ehdokkuutta: naissivuosasta, miespääosasta, kuvauksesta, puvustuksesta, musiikista ja käsikirjoituksesta. Ingrid Bergman voitti palkinnon parhaasta naissivuosasta.


text: "Video-oppaassa" vuodelta 1994 Bello Romano sanoi tyylikkään elokuvan ”puksuttavan eteenpäin” kiinnostavammin kuin myöhemmät Christie-filmatisoinnit. Hän antoi elokuvalle kolme tähteä viidestä, mikä vastaa sanallista arviota ”hyvä”.


title: Onnen oikkuja

text: Onnen oikkuja () on vuonna 2001 ensi-iltansa Palm Springsin kansainvälisessä elokuvajuhlissa saanut yhdysvaltalainen romanttinen komedia. Elokuvan ohjasi John Putch ja käsikirjoitti John Robert Zaring, joka myös tuotti elokuvan. Pääosassa esiintyivät Frank Whaley, Annabeth Gish ja Amy Jo Johnson.


title: Tohtori Živago (elokuva)

text: Tohtori Živago ("Doctor Zhivago") on David Leanin ohjaama romanttinen sotadraamaelokuva vuodelta 1965. Elokuvan pääosissa ovat Omar Sharif (tohtori Živago), Julie Christie ja Geraldine Chaplin. Se perustuu Boris Pasternakin romaaniin "Tohtori Živago".


title: Tohtori Živago (elokuva)

text: Elokuvan Siperian-osuudet filmattiin Suomessa ja Joensuussa Pyhäselän jäällä keväällä 1965.


title: Tohtori Živago (elokuva)

text: "Tohtori Živago" tuotti viisi Oscar-palkintoa. Vuonna 1999 British Film Instituten kyselyssä se äänestettiin kaikkien aikojen 27. parhaaksi brittielokuvaksi. Vastaajina oli tuhat Ison-Britannian elokuva- ja televisioammattilaista."The New York Timesin" kriitikot valitsivat "Tohtori Živagon" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Kurt Jäger

text: Kurt Gustav Otto Jäger (sukunimi alun perin Jaeger; 14. lokakuuta 1898 Berliini, Saksa – 10. joulukuuta 1965 Helsinki) oli saksalaissyntyinen elokuvaaja, elokuvatuottaja ja elokuvatekniikan kehittäjä, joka asui Suomessa 1920-luvun alusta lähtien.


title: Kurt Jäger

text: Jäger saapui Suomeen vastaperustetun Suomi-Filmin elokuvalaboratorion johtajaksi ja pääkuvaajaksi. Hän kuvasi 1920-luvulla useita suomalaisia kokoillan elokuvia.


title: Kurt Jäger

text: Äänielokuvaan siirryttäessä Jäger kehitti elokuvateattereita varten "Jägerphon"-äänentoistomenetelmän 1929 ja äänielokuvausta varten "Jägerton"-äänimenetelmän 1931. Jäger toimi 1930- ja 1940-luvuilla elokuvatuottajana ja tuotti yhteensä kymmenen pitkää elokuvaa yhtiönsä Jäger Filmi nimissä. Monet Jägerin tuottamista elokuvista tuhoutuivat Adams Filmin varaston tulipalossa Helsingin Kaisaniemenkadulla vuonna 1959. Osasta niistä on kuitenkin löytynyt esityskopioita myöhemmin: "Isoviha"-elokuvan kopio löytyi Ruotsista, ja Michiganista Yhdysvalloista löytyi kopiot "Elinan surma" ja "Tukkijoella"-elokuvista. Kadonneiden joukossa on "Rakkautensa uhri", joka jäi suunnitelmista huolimatta Jägerin yhtiön viimeiseksi elokuvaksi.


title: Kurt Jäger

text: Jatkosodan päätyttyä Saksan kansalainen Jäger joutui joksikin aikaa internointileirille. Hän sai Suomen kansalaisuuden 1948.


title: Kurt Jäger

text: Maija-Liisa Wassmund teki 1994 Kurt Jägerin elämästä lyhyen dokumenttielokuvan "Kurt Jäger – erään vierasmaalaisen tarina", jota esimerkiksi Yleisradio on esittänyt muutaman kerran.


title: Footsteps

text: Footsteps on vuonna 2003 ensi-iltansa saanut yhdysvaltalainen jännityselokuva, jonka ohjasi John Badham ja käsikirjoitti Shelley Evans. Pääosassa esiintyivät Candice Bergen, Michael Murphy ja Bryan Brown.


title: Footsteps

text: Suomessa elokuva esitettiin MTV3:lla 22. tammikuuta 2009.


title: Paatsivuono (vuono)

text: Paatsivuono (, ) on vuono Tromssan läänissä Pohjois-Norjassa. Vuonon mukaan on saanut nimensä Paatsivuonon kunta, mutta lisäksi vuono yltää pohjoisessa myös Tromssan kunnan alueelle.


title: Paatsivuono (vuono)

text: Vuono on yhteydessä Atlantin valtamereen Straumsfjordenista Malankivuonon, Kvalsundetin ja Grøttsundetista Ullsfjordenin kautta.


title: Oikeustapahtuma

text: Oikeustapahtuma () on oikeudellisia seurauksia aikaansaava ilmiö. Oikeustapahtuma voi olla ihmisen tahdosta riippumaton luonnontapahtuma, kuten syntymä, täysi-ikäiseksi tuleminen, kuolema, pyörremyrsky tai tulipalo kunhan sillä on oikeudellisia seurauksia, tai ihmisen tahdosta riippuva oikeusteko. Oikeusteko on oikeudellisia seuraamuksia aiheuttava teko tai laiminlyönti. Oikeustoimi on oikeustekojen alalaji. Oikeustapahtuman rinnakkaiskäsite on tapahtuma, jolla ei ole oikeusvaikutuksia.


title: Oikeudenhoito

text: Oikeudenhoito tarkoittaa toimintaa, jolla valtio järjestää ja hoitaa lakien soveltamisen käytäntöön. Siihen kuuluu tuomiovallan käyttö sekä oikeushallinnosta ja vapaaehtoisesta oikeudenhoidosta eli hakemuslainkäytöstä huolehtiminen. Tuomiovallan käyttö jaetaan yksityis-, rikos- ja julkisoikeudenhoitoon. Toinen jakotapa on jako riitaisaan () ja vapaaehtoiseen ("jurisdictio voluntaria") oikeudenhoitoon.


title: Oikeudenhoito

text: Oikeudenhoitoon kuuluu kaikki oikeusasteet sekä sotaoikeuden ja erityistuomioistuimet käsittävän oikeuslaitoksen hallinto ja toiminta, syyttäjä-, ulosotto- ja oikeusapuviranomaisten toiminta, rikoksentorjuntaohjelmat, riita-asioiden sovittelu, Euroopan unionia koskeva oikeudellinen neuvonta, vaalien ja kansanäänestysten järjestäminen sekä vaaliluetteloiden ja puoluerekisterin pitäminen.


title: Oikeusteko

text: Oikeusteko on ihmisen teko tai laiminlyönti, joka aikaansaa tämän tahdosta riippumattomia oikeusseuraamuksia. Esimerkiksi rikos on oikeusteko, josta aiheutuu rangaistus. Oikeustoimi on oikeusteon alalaji.


title: Oikeusteko

text: Hylätyn esineen löytämistä ei pidetä oikeustoimena, mutta sillä voi olla sellainen oikeusseuraamus, että löytäjä saa omistusoikeuden esineeseen.


title: Johnny Clegg

text: Jonathan ”Johnny” Clegg (s. 7. kesäkuuta 1953 Rochdale, Yhdistynyt kuningaskunta) on eteläafrikkalainen muusikko, joka on esiintynyt yhtyeissä Juluka ja Savuka. Cleggin musiikissa yhdistyvät länsimaiset ja afrikkalaiset, erityisesti zuluvaikutteet.


title: Johnny Clegg

text: Clegg muutti perheensä kanssa nuorena Englannista Zimbabween ja myöhemmin Sambiaan ja lopulta Etelä-Afrikkaan. Hän ryhtyi soittamaan kitaraa 14-vuotiaana ja opiskeli zulukulttuuria, muun muassa inhlangwini-tanssia ja -musiikkia Mntonganazo Mzila -nimisen katumuusikon johdolla.


title: Johnny Clegg

text: 1970-luvulla Clegg toimi maan apartheid-politiikkaa vastaan tekemällä musiikillista yhteistyötä Sipho Mchunun ja Juluka-yhtyeen kanssa. Cleggin Julukan kanssa tekemä musiikki yhdisti zulumusiikkia kelttiläiseen musiikkiperinteeseen. Kokoonpanon kappale ”Scatterlings of Africa” saavutti myös kansainvälistä huomiota. Jaluka-yhtye toimi seitsemän vuotta ja saavutti kaksi platina- ja viisi kultalevyä. Etelä-Afrikan poliittinen ilmapiiri kuitenkin vaikutti siihen, että yhtyeen toiminta lakkasi 1980-luvun puolivalissä ja Mchunu palasi ”kotimaahansa” maanviljelijäksi.


title: Johnny Clegg

text: Cleggin seuraava yhtye Savuka, jonka zulunkielinen nimi tarkoittaa ’olemme nousseet’ tai ’heränneet’, loi popvaikutteisempaa afrikkalaista musiikkia. Yhtyeen ensimmäinen albumi "Third World Child" myi yli kaksi miljoonaa kappaletta. Neljännellä levyllään "Heat, Dust And Dreams" yhtye voitti Grammy-palkinnon parhaasta maailmanmusiikkilevystä.


title: Lacaille 9352

text: Lacaille 9352 on punainen kääpiötähti Etelän kalan tähdistössä 10,7 valovuoden päässä Maasta. Sen lähin naapuri on EZ Aquarii.


title: An American Crime

text: An American Crime on yhdysvaltalainen, Tommy O'Haverin käsikirjoittama ja ohjaama elokuva. Pääosia näyttelevät Ellen Page (Sylvia Likens) ja Catherine Keener (Gertrude Baniszewski/Mrs. Wright). Elokuva esitettiin ensimmäisen kerran Sundancen elokuvajuhlilla 19. tammikuuta 2007.


title: An American Crime

text: "An American Crime" perustuu Yhdysvaltoja 1960-luvulla kuohuttaneeseen rikokseen Indianan osavaltiossa, kun 16-vuotias Sylvia Likens kuoli kidutuksesta saamiinsa vammoihin tilapäisen huoltajansa Gertrude Baniszewskin kotona.


title: An American Crime

text: Elokuvan tapahtumat sijoittuvat Indianapolisin kaupunkiin Indianan osavaltiossa vuonna 1965. Se kertoo Sylvia ja Jennie Likensista, jotka heidän tivolin mukana kiertävät vanhempansa jättävät Indianapolisin huonompiosaisella alueella asuvan seitsemän lapsen yksinhuoltaja Gertrude Baniszewskin eli rouva Wrightin hoteisiin pariksi kuukaudeksi 20 dollarin viikkopalkalla. Sylviasta tulee Baniszewskin silmätikku ja sitä kautta myös sekä Baniszewskin omien lasten että naapuruston muiden nuorten inhon kohde. Kun Gertrude Baniszewskin fyysinen ja henkinen terveys alkaa horjua entistä enemmän, myös Sylviaan kohdistuvat teot muuttuvat entistä brutaalimmiksi.


title: An American Crime

text: Tekojen taustalla on tuulesta temmattuja syytöksiä Sylvian käytöksestä kuten varastelu, valehtelu ja huoraaminen, joten Baniszewski perustelee tekonsa sillä, että Sylvian on opittava kuria ja saatava rangaistuksensa. Useat aikuiset kuulevat Sylvian fyysisistä rankaisuista omilta kidutukseen mahdollisesti osallistuneilta lapsiltaan tai näkevät itse Sylvian saaman väkivaltaisen kohtelun, mutta yksikään aikuinen ei siihen puutu. Vasta kun rangaistukset – kellariin lukitseminen, jokapäiväinen kidutus ja nälkiinnyttäminen – tappavat Sylvian, saa poliisi lopulta selville, mitä Baniszewskin talossa on tapahtunut usean kuukauden ajan.


title: An American Crime

text: Elokuva alkaa Baniszewskin oikeudenkäynnistä ja hyppii oikeussalin ja varsinaisten tapahtumien välillä koko elokuvan ajan.


title: Turkish Airlinesin lento 1951

text: Turkish Airlinesin lennon 1951 onnettomuus tapahtui 25. helmikuuta 2009 klo 10.31 paikallista aikaa noin puolentoista kilometrin päässä Schipholin lentoaseman kiitotiestä 18R/36L Amsterdamissa. Boeing 737-800 -tyyppinen matkustajalentokone syöksyi laskukierroksen loppuosan aikana maahan pellolle.


title: Turkish Airlinesin lento 1951

text: Kone oli lähtenyt Atatürkin kansainväliseltä lentoasemalta Istanbulista kello 8.22 paikallista aikaa. Koneessa oli seitsemän miehistön jäsentä ja 127 matkustajaa. Onnettomuudessa sai surmansa yhdeksän ihmistä.


title: Turkish Airlinesin lento 1951

text: Lentokoneen korkeusmittarissa oli vikaa. Viallisen mittarin lukemien mukaan kone oli laskeutumassa. Sen vuoksi automaattikaasu alkoi valmistaa konetta laskeutumiseen: se asetti moottorit tyhjäkäynnille hidastaakseen koneen nopeutta ja kallisti koneen laskeutumisasentoon.


title: Turkish Airlinesin lento 1951

text: Koneen miehistö ei seurannut nopeusmittaria eikä havainnut nopeuden putoamista ajoissa. Nopeutta yritettiin nostaa vasta juuri ennen koneen iskeytymistä maahan.


title: Turkish Airlinesin lento 1951

text: Lentokoneen runko katkesi maahan osuessaan kolmeen osaan. Kone ei syttynyt tuleen.


title: Turkish Airlinesin lento 1951

text: Säätila oli normaali Alankomaiden talvisää, ilma oli hieman sumuinen ja tuuli oli vähäistä.


title: Turkish Airlinesin lento 1951

text: Alustavasti onnettomuussyyksi luultiin muun muassa edellä lentäneen koneen jättövanaa, äkillistä tuulenpuuskaa tai konerikkoa. Silminnäkijöiden mukaan kone näytti olevan normaalissa lähestymisliidossa mutta lensi hyvin hitaasti.


title: Turkish Airlinesin lento 1951

text: Koneessa oli yhdeksän hengen miehistö. Kolme oli ohjaamossa ja kuusi matkustamossa.


title: Turkish Airlinesin lento 1951

text:
Ohjaamon miehitys poikkesi normaalista, koska kyseessä oli koulutuslento. Kokenut kapteeni opetti nuorta perämiestä. Koulutuksen takia ohjaamossa oli kolmantena myös nuori perämies, jonka tehtävänä oli seurata koulutusta ja varmistaa lennon turvallisuus.
Miehistöstä kuolivat kaikki kolme lentäjää etulaskutelineen tunkeuduttua ohjaamoon ja takana istunut lentoemäntä.
Koneessa oli hollantilaisviranomaisten mukaan 53 matkustajaa Alankomaista, 51 Turkista, seitsemän Yhdysvalloista, kolme Isosta-Britanniasta, yksi Saksasta, Bulgariasta, Italiasta ja Taiwanista.


title: Turkish Airlinesin lento 1951

text: Kaikki surmansa saaneet matkustajat istuivat koneen eturiveillä business-luokassa.


title: Turkish Airlinesin lento 1951

text: Ensitietojen mukaan koneessa olisi ollut myös suomalaismatkustaja. Myöhempien selvitysten mukaan matkustajalistaan merkitty henkilö liikkui väärennetyillä henkilöpapereilla. Matkustusasiakirjan oikea omistaja tavoitettiin kotoaan.


title: Lloyd (laulaja)

text: Lloyd Polite, Jr. (s. 3. tammikuuta 1986 New Orleans, Louisiana) on yhdysvaltalainen R&B-laulaja.


title: Lloyd (laulaja)

text: Lloydin isän kuoli kun hän oli kaksivuotias. Hän muutti äitinsä ja vanhemman sisarensa Brandyn kanssa Atlantaan Georgiaan. Hänhaaveili jo nuorena laulajanurasta.


title: Terhi Markkanen

text: Terhi Suvi Hannele Häyrinen (o.s. Markkanen, s. 6. marraskuuta 1973 Konnevesi) on suomalainen ampumahiihtäjä.


title: Terhi Markkanen

text: Terhi Markkanen edusti 18-vuotiaana Suomea Albertvillen 1992 olympialaisten ampumahiihtokilpailuissa sijoittuen viestissä viidenneksi, 7,5 kilometrillä 28:nneksi sekä 15 kilometrillä 37:nneksi. Nuorten MM-kilpailuissa hän voitti kultaa joukkuekilpailussa vuonna 1992, hopeaa 10 kilometrillä vuonna 1991 sekä pronssia viestissä vuonna 1993.


title: Terhi Markkanen

text: Terhi Markkanen edusti seuratasolla Konneveden Urheilijoita. Hän saavutti SM-pronssia 15 kilometrillä vuonna 1994. Hän toimi myöhemmin seuransa johtokunnassa sekä valmennustehtävissä valmentaen muun muassa vuonna 1984 syntynyttä sisartaan Mervi Markkasta.


title: Joe Kidd

text: Joe Kidd on Clint Eastwoodin näyttelemä lännenelokuva vuodelta 1972. Sen ohjasi John Sturges ja käsikirjoitti kirjailija Elmore Leonard. Elokuva oli Sturgesin viimeisiä lännenelokuvia.


title: Joe Kidd

text: Maanomistaja Frank Harlan (Robert Duvall) alistaa meksikolaisia viljelijöitä New Mexicon osavaltiossa. Maanviljelijöiden vastarinnan vuoksi hän palkkaa avuksi Joe Kidd -nimisen miehen (Eastwood). Pian Kidd kuitenkin tajuaa, että Harlan on tosiasiassa paha ja hän kääntyy viljelijöiden puolelle.


title: Joe Kidd

text: "Video-oppaassa" vuodelta 1994 Asko Alanen kuvasi elokuvaa rouheaksi ja näyttäväksi uuslänkkäriksi ja antoi sille kolme tähteä viidestä, mikä vastaa sanallista arviota ”hyvä”.


title: Paistu

text: Paistu () oli kunta Viljandimaan maakunnassa, Virossa. Sen asukasluku oli 1 608 (2010), pinta-ala 128,59 neliökilometriä ja asukastiheys 12,5 asukasta neliökilometrillä. Kunnassa oli 16 kylää.


title: Paistu

text: Vuonna 2013 muodostettiin Viljandin kunta yhdistämällä Paistun, Pärstin, Saarepeedin ja Viiratsin kunnat. Vuoden 2017 syksyllä liittyivät Viljandin kuntaan lisäksi Kolga-Jaanin ja Tarvastun kunnat .


title: Paistu

text: Paistun kylät olivat: Aidu, Hendrikumõisa, Holstre, Intsu, Kassi, Lolu, Loodi, Luiga, Mustapali, Paistu, Pirmastu, Pulleritsu, Rebase, Sultsi, Tömbi ja Viisuküla.


title: Paistu

text: Vuonna 2011 Paistun kunnassa oli 1 399 asukasta, joista 1 350 (96,5 %) oli virolaisia, 24 (1,7 %) venäläisiä ja 27 (1,9 %) muita kansallisuuksia.


title: Ultimate Spider-Man

text: Ultimate Spider-Man on Activisionin julkaisema toimintaseikkailupeli, joka julkaistiin usealle alustalle vuonna 2005. Peli perustuu samannimiseen sarjakuvaan. Peli eroaa "Spider-Man 2:sta" piirrosgrafiikallaan, joka näyttää kuin suoraan sarjakuvakirjasta kaapatulta.


title: Ultimate Spider-Man

text: "Ultimate Spider-Man" palkittiin Annie-palkinnolla parhaana videopelinä vuonna 2006.


title: Ultimate Spider-Man

text: Peli käsittelee Venomin ja Hämähäkkimiehen välistä kiistaa. Matkan varrella vilahtaa myös Hopea Sapeli, Sarvikuono, Nick Fury, Electro, Kuoriainen, Vihreä Menninkäinen ja muita Marvel-sankareita ja pahiksia.


title: Ultimate Spider-Man

text: "Ultimate Spider-Manissa" pelaaja liikkuu vapaasti Manhattanin ja Queensin alueilla. Pelin alussa pelaaja vaihtelee automaattisesti Venomin ja Hämähäkkimiehen välillä. Hämähäkkimies käyttää pääasiassa akrobaattisia hyökkäysliikkeitä. Venom hyödyntää näkymättömyyskykyään ja liikkuu hyppimällä valtavia loikkia. Venom käyttää hyökkäyksissään kynsiään. Pelin edetessä pelaajan pitää suorittaa tiettyjä kaupunkitehtäviä edetäkseen pelissä. Peliin on myös piilotettu salaisia tokeneja, maamerkkejä ja sarjakuvalehtikansia.


title: Ultimate Spider-Man

text: Pelissä on yhteensä 14 pomovastusta, mutta Venom esiintyy niissä neljä kertaa, Koppakuoriainen kaksi kertaa ja Silver Sable kaksi kertaa.


title: Holmbukttinden

text: Holmbukttinden on Skandien Lyngsalpenen osaan kuuluva vuorenhuippu Tromssan läänissä, Norjassa. Huipun korkeus merenpinnan tasosta on 1 666 metriä.


title: Holmbukttinden

text: Ns. "normaali" ja yleisimmin käytetty reitti läheiselle, Tromssan läänin korkeimmalle huipulle, Jiehkkevárrille (1834 m) kulkee Holmbukttindin huipun kautta.


title: Store Lakselvtinden

text: Store Lakselvtinden on Skandien Lyngsalpanissa sijaitseva vuorenhuippu Tromssan läänissä, Norjassa. Huippu kuuluu Lakselvtindanen vuorimassiiviin ja on sen korkein huippu, 1 616 metriä merenpinnan tasosta.


title: Store Lakselvtinden

text: Ensimmäisinä huipulle kiipesivät brittiläiset C. V. Rawlence ja L. C. Rawlence heinäkuussa 1899.


title: Kuivauskaappi

text: Kuivauskaappi on vaatteiden kuivatukseen tarkoitettu kodinkone. Kaapin koneisto poistaa vaatteiden kostuttaman ilman ja tuottaa tilalle kuivaa, lämmintä ilmaa. Kuivauskaappi on yleinen laite kouluissa ja päiväkodeissa.


title: Kuivauskaappi

text: Puuliesien aikakaudella suljettava "kuivauskomero" vaatteiden kuivaamista varten pyrittiin maalaistaloissa rakentamaan leivinuunin tai muun lämmönlähteen savuhormimuurin kylkeen siten, että muurin lämpö lämmittää myös kuivauskomeron ilmaa. Ilmanvaihdon varmistamiseksi komerosta johdettiin ilmatorvi savuhormissa olevaan reikään.


title: Paraguayn lippu

text: Paraguayn kansallislippu, joka hyväksyttiin vuonna 1842, on Moldovan ja Saudi-Arabian lippujen ohella maailman ainoa lippu, jonka etupuoli on erilainen kuin kääntöpuoli. Lippu on horisontaalinen trikolori, jonka värit ovat ylhäältä alas punainen (symboloi oikeutta), valkoinen (symboloi rauhaa) ja sininen (symboloi vapautta). Lipun etupuolella on maan vaakuna ja takapuolella on leijona yllään fryygialaismyssy ja maan motto "Paz y justicia", suomeksi "Rauha ja oikeus". Värit ovat samat kuin Ranskan trikolorissa, koska Paraguayn itsenäisyyden alkuajan presidentti José Gaspar Rodríguez de Francia oli nimensä mukaisesti Ranskan ihailija.


title: Paraguayn lippu

text: Lipun etupuolella oleva vaakuna on nk. toukokuun tähti, joka viittaa maan saavuttamaan itsenäisyyteen. Takapuolen leijonakuvio taas on maan valtionvarainministeriön tunnus.


title: Rob Estes

text: Robert Estes (22. heinäkuuta 1963 Norfolk, Virginia) on yhdysvaltalainen näyttelijä.


title: Rob Estes

text: Rob Estes aloitti näyttelijänuransa 1980-luvun puolessa välissä. Vuosina 1986–1987 hän näytteli iltapäiväsaippuassa "Päivien viemää" Glenn Gallagheria. Vuosina 1991–1995 hän näytteli läpimurtoroolissaan etsivä Chris Lorenzoa rikossarjassa "Silkkiä ja luoteja". Sen jälkeen hän näytteli Kyle McBridea primetime-saippuassa "Melrose Place" vuosina 1996-1999. Melrose Placen jälkeen Estes on näytellyt lukuisia vierailurooleja eri TV-sarjoissa, kuten "Vain yksi elämä", "Hei, olen Susan", "Gilmoren tytöt" ja "". Vuosina 2007–2008 hän näytteli vain yhden kauden kestäneessä TV-sarjassa "Naisten murharyhmä". Vuodesta 2008 lähtien hän on näyteli nuorten sarjassa "90210", jonka hän jätti vuonna 2010.


title: Rob Estes

text: Estes on valmistunut Etelä-Kalifornian yliopistosta. Hän meni naimisiin näyttelijä Josie Bissettin kanssa vuonna 1992, mutta he hakivat loppuvuonna 2007 avioeroa. Avioliitosta syntyi kaksi lasta. Vuonna 2010 hän meni naimisiin Erin Bolten kanssa. Pariskunnan ensimmäinen lapsi syntyi vuonna 2011.


title: Andrew Bloxam

text: Andrew Bloxam (1801–1878) oli brittiläinen luonnontieteilijä.


title: Andrew Bloxam

text: Bloxam osallistui luonnontieteilijänä "Blonden" maailmanympäripurjehdukselle 29. syyskuuta 1824 – 15. maaliskuuta 1826. Hän kirjoitti matkasta päiväkirjaansa.


title: Andrew Bloxam

text: Bloxam nimesi linnuista oahunamakihin ("Hemignathus flavus") 1827. Hän kuvaili myös niin sanotun "mystisen kottaraisen" (Mysterious Starling (maukenkottarainen, "Aplonis mavornata")) 1825 Cookinsaarilla ja antoi linnulle tieteellisen nimen "Sturnus mautiensis". Nimi ei kuitenkaan koskaan tullut virallisesti käyttöön ja lajikin on hävinnyt.


title: Pastellikoruahven

text: Pastellikoruahven ("Pseudanthias bartlettorum") on koralliriuttojen parvikala, jota pidetään myös riutta-akvaarioissa.


title: Pastellikoruahven

text: Pastellikoruahven kasvaa enimmillään 9 cm pitkäksi. Sukupuolten väritys poikkeaa toisistaan suuresti. Naaras on ylhäältä kellanoranssi, alhaalta lähes valkoinen. Koiras on ylhäältä keltainen, alhaalta ruusunpunainen ja sillä on kirkkaanpunainen, sinireunainen selkäevä.


title: Pastellikoruahven

text: Pastellikoruahvenia tavataan Tyynellämerellä: Palaulla, Marshallsaarilla, Naurulla, Kiribatilla ja Tongalla. Se ui 4–30 metrin syvyydessä koralliriuttojen läheisyydessä.


title: Pastellikoruahven

text: Pastellikoruahvenet muodostavat luonnossa kymmenien kalojen parvia, joissa on sekä naaraita että koiraita. Se sopeutuu lähisukulaisiaan paremmin akvaarioon, mutta on niitä aggressiivisempi: se valtaa oman reviirinsä ja puolustaa sitä hanakasti. Siksi muihin kuin erittäin suuriin akvaarioihin suositellaan korkeintaan yhtä koirasta, jonka seurana voi sitten olla kyllä jopa kahdeksan naarasta.


title: Pastellikoruahven

text: Villit pastellikoruahvenet syövät vedessä leijuvaa eläinplaktonia. Akvaariossa niille annetaan lihapitoista pakasteruokaa kuten pieniä äyriäisiä.


title: Jarkko Ruostekivi

text: Jarkko Tapani Rikhard Ruostekivi (s. 5. huhtikuuta 1985 Mietoinen) on suomalainen pikajuoksija. Hän edustaa Mietoisten Maununpoikia ja häntä valmentaa Teemu Salonen.


title: Jarkko Ruostekivi

text: Ruostekivi edusti Suomea 19-vuotiaiden EM-kilpailuissa Tampereella 2003 pudoten alkuerissä sekä 100 metrillä että 4 × 100 metrin viestissä. Helsingin MM-kilpailuissa 2005 hän juoksi kolmannen osuuden Suomen pikaviestijoukkueessa, joka sivusi vuonna 1972 tehtyä Suomen ennätystä 39,30 s. Ennätyksestä huolimatta joukkue ei selviytynyt alkuerästä jatkoon. Myöhemmin samassa kuussa Ruostekivi juoksi kolmannen osuuden Suomen sivutessa Göteborgissa Suomi–Ruotsi-maaottelussa jälleen maan ennätystä 39,30.


title: Jarkko Ruostekivi

text: Göteborgin EM-kilpailuissa 2006 Ruostekivi selviytyi 100 metrillä toisiin alkueriin. 4 × 100 metrin viestissä Suomi karsiutui alkuerissä. Birminghamin EM-hallikilpailuissa 2007 hän sijoittui 60 metrin välieräjuoksussaan kuudenneksi. Torinon EM-hallikilpailuissa 2009 hän oli 60 metrin välierässään kahdeksas. Pariisin EM-hallikilpailuissa 2011 hän ei selviytynyt jatkoon 60 metrin alkueristä.


title: Jarkko Ruostekivi

text: Ruostekivi on edustanut Suomea aikuisten maaotteluissa ja Euroopan cupin kilpailuissa vuodesta 2005 lähtien. Hän voitti 100 metrin maaottelujuoksun Helsingissä elokuussa 2005 sekä hallimaaottelussa 60 metriä Tampereella helmikuussa 2007. Hän juoksi 100 metrin ennätyksensä – ja 22-vuotiaiden Suomen ennätyksen – 10,34 s Tampereella 20. kesäkuuta 2007. 200 metrillä hänen ennätyksensä on 21,36 (2007). Sisäradoilla hän on juossut 60 metriä parhaimmillaan aikaan 6,61 Ranskan Aubièressa helmikuussa 2007.


title: Sitruunatokko

text: Sitruunatokko ("Gobiodon citrinus") on keltainen koralliriuttojen kala, jota pidetään myös meriakvaarioissa.


title: Sitruunatokko

text: Sitruunatokko kasvaa noin 6,5 cm pitkäksi. Se on pyöreämuotoinen, yleisväriltään auringonkukan keltainen. Musta silmä erottuu selvästi. Silmän läpi kulkee kaksi ohutta sinertävänvalkoista pystyjuovaa, kiduskansien kohdalla on toinen juovapari. Selkäevän tyvessä on vaakasuora juova. Juovat auttavat lajin erottamisessa hyvin samannäköisestä keltatokosta.


title: Sitruunatokko

text: Sitruunatokko elää luonnossa Indopasifisella merialueella: sen levinneisyysalue ulottuu Punaiseltamereltä Mosambikin rannikolle, idässä Samoalle, pohjoisessa Japanin eteläosaan ja etelässä Suurelle koralliriutalle.


title: Sitruunatokko

text: Sitruunatokko on asuu mielellään oksaisessa kivikorallissa, jonka päällä se voi levätä tuntien ajan. Laji on kutenut akvaariossa, mutta poikaset harvoin kasvavat isoiksi vankeudessa.


title: Sitruunatokko

text: Sitruunatokko syö luonnossa pieniä selkärangattomia. Akvaariossa sille annetaan pakastettuja pieniä äyriäisiä kuten massiäyriäisiä ja kidusjalkaisia.


title: Still of the Night

text: Still of the Night on Whitesnake-yhtyeen menestyskappale 1987-albumilta. Kappale sisältää rauhallisen kosketinpainotteisen välivaiheen. Kappaletta on sen ilmestymisestä asti soitettu lähes jokaisella Whitesnaken keikalla. Yleensä se soitetaan joko viimeisenä kappaleena ennen encorea tai ensimmäisenä encorena. Joskus myös aivan setin päättäjänä. Kappaleen on kirjoittanut laulaja David Coverdale. Kappale on myös "Rock Revolution"-videopelissä. Singlen b-puolena julkaistiin 70-luvulla kirjoitettu kappale Don't Turn Away.


title: Uhma (elokuva)

text: Uhma () on Edward Zwickin ohjaama tosipohjainen elokuva neljän Bielskin veljeksen taistelusta natseja vastaan Saksan miehittämässä osassa Itä-Puolaa (nykyistä Valko-Venäjää). Elokuva sai ensi-iltansa vuonna 2008.


title: Persikkakoruahven

text: Persikkakoruahven ("Pseudanthias bicolor") on koralliriuttojen parvikala, jota pidetään toisinaan myös riutta-akvaarioissa.


title: Persikkakoruahven

text: Persikkakoruahven kasvaa enimmillään 13 cm pitkäksi. Koiraat ovat värikkäämpiä kuin naaraat. Ne hehkuvat oranssin ja vaaleanpunaisen sävyissä.


title: Persikkakoruahven

text: Persikkakoruahvenia tavataan Indopasifisella merialueella. Sen levinneisyysalue ulottuu Mauritiukselta Havaijille, Pohjoisessa Ryukyu-saarille etelään Loyalty-saarille sekä Marshall ja Caroline-saarille Mikronesiassa.


title: Persikkakoruahven

text:
Persikkakoruahvenet muodostavat luonnossa pienehköjä ryhmiä, jotka pysyttelevät koralliriuttojen reunoilla tai riutan halkeamien yläpuolella. Se elää varsin syvällä - 6–60 metrin syvyydessä, ja sillä on luola, johon se voi tarvittaessa sujahtaa piiloon. Akvaarioihin suositellaan korkeintaan yhtä koirasta, jonka seurana voi sitten olla jopa kahdeksan naarasta.
Villit persikkakoruahvenet syövät vedessä leijuvaa eläinplaktonia.


title: Mikael Bergdahl

text: Mikael Matias Bergdahl (s. 15. elokuuta 1983 Kokkola) on suomalainen keskimatkojen juoksija. Hän edusti vuoteen 2010 saakka Gamlakarleby IF -seuraa ja sen jälkeen IK Falkenia. Häntä on valmentanut Håkan Prest.


title: Mikael Bergdahl

text: Bergdahl saavutti 22-vuotiaiden Pohjoismaiden mestaruuskilpailuissa Fredrikstadissa 2004 hopeaa 1 500 metrillä ja pronssia 800 metrillä. Hän karsiutui 1 500 metrillä alkuerissä Torinon EM-hallikilpailuissa 2009 ja Barcelonan EM-kilpailuissa 2010. Hän on edustanut Suomea aikuisten maaotteluissa vuodesta 2005 lähtien sijoittuen parhaimmillaan toiseksi 5 000 metrillä Göteborgissa syyskuussa 2012.


title: Mikael Bergdahl

text: Mikael Bergdahl lopetti huippu-uransa syksyllä 2012. Hän on kilpaillut tuonkin jälkeen.


title: Nuutti Lintamo

text: Nuutti Lintamo (alun perin Lindgren, ) oli suomalainen jalkapalloilija ja valmentaja.


title: Nuutti Lintamo

text: Vasempana laitahyökkääjänä pelannut Lintamo edusti koko uransa vaasalaisia seuroja, ensin Palosaaren Urheiluseuraa ja 18-vuotiaasta lähtien Vaasan Palloseuraa. Lintamon parhaat saavutukset pelaajana olivat kaksi SM-hopeaa vuosina 1932 ja 1941. Hän voitti Mestaruussarjan maalikuninkuuden 1935 ja teki uransa aikana kaikkiaan 90 maalia. Lopetettuaan pelaamisen Lintamo vielä valmensi Vaasan Palloseuraa 1945–1946.


title: Nuutti Lintamo

text: Maajoukkueessa Lintamo pelasi vuosina 1930–1939 kaikkiaan 24 maaottelua, joissa hän teki 9 maalia.


title: Paraguayn vaakuna

text: Paraguayn vaakuna on Paraguayn tunnus. Siihen on kuvattu siniselle pohjalle kultainen viisisakarainen tähti, ns. "toukokuun tähti" muistuttamaan maan itsenäistymispäivästä 14/15. toukokuuta 1811. Tähden vasemmalla puolella on palmunlehti ja oikealla oliivipuun oksa. Vaakunan ympärillä lukee kultaisin kirjaimin punaisella pohjalla maan virallinen nimi, Paraguayn tasavalta, espanjaksi eli "República del Paraguay".


title: Paraguayn vaakuna

text: Kääntöpuolella on leijona ja fryygialaismyssy sekä sanat "Paz y Justicia" eli rauha ja oikeudenmukaisuus.


title: Mika Tervala

text: Mika Tervala (s. 5. tammikuuta 1968) on suomalainen pyöräsuunnistaja ja moninkertainen maailmanmestari. Seuratasolla hän edustaa Rastivarsoja.


title: Mika Tervala

text: Pyöräsuunnistuksen ensimmäisissä maailmanmestaruuskisoissa Tervala voitti sprintissä kultaa ja viestissä pronssia. Kaiken kaikkiaan Tervala on voittanut maailmanmestaruuskisoista kuusi kultaa, kaksi hopeaa ja kaksi pronssia. Lisäksi hän on voittanut neljä EM-kultaa ja yhden hopean.


title: Mika Tervala

text: Tervala on toiminut keväästä 2008 pyöräsuunnistusmaajoukkueen kakkosvalmentajana.


Kongon demokraattisen tasavallan vaakuna on Kongon demokraattisen tasavallan symboli. Sen hyväksyi 18. helmikuuta 2006 presidentti Joseph Kabila. Nykyinen vaakuna muistuttaa Zairen vuosien 1964–1997 vaakunaa. Siinä on leopardin pää, jonka vasemmalla puolella on norsun syöksyhammas ja oikealla keihäs. Alla lukee maan ranskankielinen motto "Justice, Paix, Travail", suomeksi "Oikeus, Rauha, Työ".


title: Juho-Matti Pimiä

text: Juho-Matti Pimiä (s. 28. joulukuuta 1984 Lappeenranta) on suomalainen pituushyppääjä. Hän edustaa Lappeenrannan Urheilu-Miehiä ja häntä valmentaa Markku Mononen.


title: Juho-Matti Pimiä

text: Pimiä on kilpaillut myös seiväshypyssä. Hän sijoittui kymmenenneksi 17-vuotiaiden MM-kilpailuissa Debrecenissä 2001 tuloksella 470 cm. 19-vuotiaiden EM-kilpailuissa Tampereella 2003 hän karsiutui loppukilpailusta. Fredrikstadissa 2004 hän sai pronssia 22-vuotiaiden Pohjoismaiden mestaruuskilpailuissa. Hän on hypännyt ennätyksekseen 510 cm sekä ulko- (2003) että sisäradoilla (2004).


title: Juho-Matti Pimiä

text: Pimiä voitti pituushypyn 22-vuotiaiden Pohjoismaiden mestaruuden Århusissa 2006 tuloksella 757 cm. Torinon EM-hallikilpailuissa 2009 hän sijoittui kahdeksanneksi tuloksella 784 cm. Karsintakilpailussa hän hyppäsi sisärataennätyksensä 794 cm. Hän on edustanut Suomea aikuisten maaotteluissa vuodesta 2006 lähtien sijoittuen parhaimmillaan kaksi kertaa toiseksi. Ulkorataennätyksensä 786 cm hän hyppäsi Helsingissä elokuussa 2008.


title: Ilari Sahamies

text: Ilari Aaretti ”Ziigmund” Sahamies (s. 2. helmikuuta 1983) on suomalainen pokeriammattilainen.


title: Ilari Sahamies

text: Sahamies aloitti pelaamisen 15-vuotiaana yhdessä Patrik Antoniuksen kanssa. "Ziigmund"-nimimerkillä Full Tilt Pokerilla ja "Ilari FIN" -nimimerkillä PokerStarsilla erityisesti omahaa pelaava Sahamies on tunnettu erittäin aggressiivisena nettipelaajana ja hänet on muun muassa valittu Skandinavian parhaaksi nettipelaajaksi 2008. Live-turnauksissa Sahamiehen parhaita tuloksia ovat Barcelonan EPT-turnauksista elokuussa 2012 saavutetetut toinen ja neljäs sija, joista hän rahasti 630 000 ja 290 000 euroa. Vuonna 2009 hän sijoittui Helsinki Freezeoutin pääturnauksessa toiseksi, jolla hän voitti 125 000 euroa. Pokerin lisäksi Ilari pelaa myös muita kasinopelejä, muun muassa blackjackia, sekä rulettia ja harrastaa vedonlyöntiä.


title: Ilari Sahamies

text: Ilari Sahamies esiintyi "High Stakes Poker" -televisio-ohjelman viidennellä tuotantokaudella sekä "Poker After Dark" -televisio-ohjelman kuudennella tuotantokaudella. Sahamies oli mukana Nelonen-kanavan Selviytyjät Suomi -tosi-tv-sarjassa vuonna 2018.


title: Ilari Sahamies

text: Vuoden 2009 verotuksessa Sahamiehellä oli Suomen yhdeksänneksi suurimmat ansiotulot.


title: Ilari Sahamies

text: Sahamies tunnetaan suomalaisen hiphop-musiikin ystävänä, ja hän on esiintynyt Uniikin musiikkivideoissa ”Pojat on poikii” ja ”Kunnon mestaan vetää” sekä Jare & VilleGallen ”Häissä”-videolla. 2013 Sahamies esiintyi myös Spektin ”Juomalaulu”-videolla. Vuonna 2014 Sahamies osti verkkohuutokaupassa kaupitellun paikan Teflon Brothers -yhtyeestä 50 000 eurolla. Hän oli mukana Teflon Brothersin ”Pämppää”-kappaleessa, joka oli kesällä 2015 suomalaisten kuunnelluin kappale Spotify-palvelussa. Syyskuuhun 2015 mennessä ”Pämppää”-kappaletta oli kuunneltu palvelussa noin 5,9 miljoonaa kertaa.


title: Ilari Sahamies

text: Sahamies asuu Helsingissä ja hänellä on vuonna 2015 syntynyt poika.


title: Sinipääluikero

text: Sinipääluikero ("Ecsenius gravieri") on luikeroihin kuuluva pienikokoinen lämpimien merien kala.


title: Sinipääluikero

text: Sinipääluikero kasvaa noin 8 cm pitkäksi. Se on etupäästään sininen, pyrstöpuolestaan keltainen, ja kylkeä pitkin kulkee musta raita. Koiraat ovat suurempia kuin naaraat.


title: Sinipääluikero

text: Sinipääluikero elää Punaisellamerellä ja Intian valtameren länsiosassa sekä Agabanlahdella ja Adeninlahden länsiosassa.


title: Sinipääluikero

text: Sinipääluikero ei pysyttele niin lähellä pohjaa kuin monet sukulaisensa. Se nyppii levää kivien pinnalta, ja saa suuhunsa myös levän joukossa eläviä selkärangattomia. Toisinaan se nyppii myös korallien tentakkeleita, minkä takia sitä ei voida varauksetta suositella riutta-akvaarioihin.


title: Sinipääluikero

text: Sinipääluikero syö luonnossa levää ja planktonia, Akvaariossa sille annetaan levää, kidusjalkaisia, hiutale- ja pakasteruokia kuten massiäyriäisiä.


title: Undertakers

text: Undertakers oli Keski-Pohjanmaalta Ouluun siirtynyt indie-kitarapoppia soittanut yhtye. Yhtyettä verrattiin aikoinaan R.E.M.-yhtyeeseen. Yhtye keikkaili pääasiassa Suomessa, mutta teki myös pari Saksan keikkaa. Yhtye julkaisi yhden singlen, yhden EP-levyn ja yhden LP-levyn.


title: Oahunamakihi

text: Oahunamakihi ("Chlorodrepanis flava") on yksi Havaijin saariston kotoperäisistä varpuslintulajeista.


title: Oahunamakihi

text: Oahunamakihi on noin 11 cm pitkä. Koiras on vatsapuolelta keltainen ja selkäpuolelta vihreä. Naaras on himmeämpi ja sillä on kaksi valkoista siipijuovaa.


title: Oahunamakihi

text: Oahunamakihi elää kotoperäisenä Oahun saarella Havaijilla. Lajin populaatio on kooltaan 20 000–60 000 yksilöä ja sen kanta on vaarantunut. Vähenemisen syitä ovat elinympäristöjen tuhoutuminen, saarelle tuotujen vieraiden petojen saalistus ja lintumalaria.


title: Oahunamakihi

text: Laji elää metsissä. Runsain se on luonnontilaisen kaltaisissa metsissä, mutta se on sopeutunut elämään myös istutusmetsiköissä ja taajamissa, joissa on puustoa.


title: Oahunamakihi

text: Oahunamakihinaaras munii vain yhden tai kaksi munaa, joita haudotaan noin kaksi viikkoa. Poikaset lähtevät pesästä noin kolmen viikon ikäisinä.


title: Oahunamakihi

text: Oahunamakihi syö pääasiassa hyönteisiä ja muita pieniä selkärangattomia, joita se etsii kaarnan raoista. Se voi syödä myös mettä ja siitepölyä.


title: Susie Q

text: Susie Q on vuonna 1996 ensi-iltansa saanut yhdysvaltalainen draamakomedia televisioelokuva, jonka ohjasi John Blizek ja käsikirjoittivat Shuki Levy, sekä Douglas J. Sloane. Pääosassa esiintyivät Justin Whalin, Amy Jo Johnson ja Shelley Long.


title: Susie Q

text: Susie Q oli menossa tansseihin illalla poikaystävänsä kanssa, mutta joutuivat auto-onnettomuuteen. Vuosia myöhemmin teini-ikäinen Zach Sands muuttaa Susien vanhaan kotiin. Hänen isänsä kuoli myös auto-onnettomuudessa, jonka vuoksi Sands asustaa yhdessä äitinsä ja siskonsa kanssa. Eräänä yönä Zach näkee Susien, joka myös huomaa pojan nähneen hänet. Tutustumisen päätteeksi Susie selittää Zachille kuoleman jälkeisestä elämästä, jossa kuolleet ihmiset palaavat takaisin maanpäälle auttamaan perheitään. Tämän vuoksi Zach kykenee näkemään Susien ja on lisäksi ainut henkilö, joka näkee tytön. Kaikki kuitenkin mutkittuu, kun Zach rakastuu Susieen.


title: Piggtinden

text: Piggtinden on Skandien Lyngsalpenen osassa sijaitseva vuorenhuippu Tromssan läänissä, Norjassa. Huipun korkeus merenpinnan tasosta on 1 505 metriä. Huippu toimii aluejakajana kolmen kunnan (Paatsivuono, Tromssa ja Omasvuono) liitoskohdassa.


title: Piggtinden

text: Ensimmäisinä huipulle kiipesivät Henning Tønsberg, C.W. Rubenson ja Eskild Jensen kesällä 1920.


title: Luettelo meriakvaarion selkärangattomista

text: Tässä luettelossa on lajeja, joita pidetään yleisesti merivesiakvaarioissa, usein riutta-akvaarioissa. Koska harvalla lajilla on suomenkielistä nimeä, joidenkin nimien perässä on lyhyt luonnehdinta.


title: Cornelia Salonina

text: Julia Cornelia Salonina (k. syksy 268) oli roomalainen keisarinna ja keisari Gallienuksen vaimo. Hänen varhaisista vuosistaan ei tiedetä mitään. Kun Gallienus nousi keisariksi yhdessä isänsä Valerianuksen kanssa vuonna 253, Cornelia Salonina oli ollut Gallienuksen vaimo jo useita vuosia. Vuonna 254 Gallienus julisti vaimonsa "Augustaksi". Cornelia Salonina sai Gallienuksen kanssa kolme lasta, Valerianus II:n, Saloninuksen ja Egnatius Marinianuksen. Salaliittolaiset murhasivat Gallienuksen syys- tai lokakuussa 268 Mediolanumin lähettyvillä Pohjois-Italiassa. Pian murhattiin myös Cornelia Salonina ja parin ainoa elossa ollut poika ja vuoden konsuli Marinianus.


title: Daltinden

text: Daltinden on Skandien Lyngsalpenen osassa sijaitseva vuorenhuippu Tromssan lääniin kuuluvassa Yykeän kunnassa, Norjassa. Huipun korkeus merenpinnan tasosta on 1 533 metriä.


title: Royal Medal

text: Royal Medal on Royal Societyn vuosittain myöntämä ja Ison-Britannian hallitsijan jakama palkinto. Sen perusti Yrjö IV ja se myönnettiin ensimmäisen kerran vuonna 1826. Alun perin mitaleja myönnettiin kaksi, kummatkin menneen vuoden aikana tehdylle löydölle. Tämä aika pidennettiin myöhemmin viiteen vuoteen ja myöhemmin lyhennettiin kolmeen vuoteen. Vuodesta 1965 lähtien mitaleja on kolme ja ne myönnetään vuosittain. Kaksi mitaleista myönnetään "tärkeimpien luonnon ymmärtämiseen tähtäävien tekojen" tekijöille () ja yksi "erinomaisista teoista soveltavien tieteiden alalta" ().


title: Luettelo Togon prefektuureista

text: Togon viisi aluetta on jaettu 30 prefektuuriin, jotka on tässä listattu alueittain. Lisäksi pääkaupunki Lomé on oma itsehallinnollinen yksikkönsä.


title: Ophioderma squamosissimum

text: Ophioderma squamosissimum (myös Ophioderma squamosissimus) on punainen käärmetähti, jota pidetään joskus riutta-akvaariossa. Se kasvaa halkaisijaltaan 20 cm pitkäksi. Sillä on kolikkomainen keskusta ja pitkät, suomuiset lonkerot. Se on kotoisin Karibialta, missä se elää 3–85 metrin syvyydessä koralliriutoilla.


title: Tarvastu

text: Tarvastu () on entinen kunta Viljandimaan maakunnassa, Virossa. Vuoden 2017 kuntauudistuksessa Kolga-Jaanin ja Tarvastun kunnat liittyivät Viljandin kuntaan.


title: Tarvastu

text: Tarvastun asukasluku oli 4 202 (2010), pinta-ala 409,00 neliökilometriä ja asukastiheys 10,3 asukasta neliökilometrillä.


title: Tarvastu

text: On todennäköistä, että kronikoissa on viittauksia Tarvastuun jo vuodelta 1225.


title: Tarvastu

text: Kunnassa oli 37 kylää: Anikatsi, Arakumäe, Jakobimõisa, Järveküla, Kalbuse, Kannuküla, Kärstna, Kivilõppe, Koidu, Kuressaare, Maltsa, Marjamäe, Metsla, Mõnnaste, Muksi, Pahuvere, Pikru, Põrga, Porsa, Raassilla, Riuma, Roosilla, Soe, Sooviku, Suislepa, Tagamõisa, Tarvastu, Tinnikuru, Unametsa, Väluste, Vanausse, Veisjärve, Vilimeeste, Villa, Vooru, Ämmuste ja Ülensi.


title: Tarvastu

text: Vuonna 2011 Tarvastun kunnassa oli 3 326 asukasta, joista 3 201 (96,2 %) oli virolaisia, 84 (2,5 %) venäläisiä ja 39 (1,2 %) muita kansallisuuksia.


title: Ophiarachna incrassata

text: Ophiarachna incrassata on vihreä käärmetähti. Se on kotoisin indopasifiselta merialueelta. Käärmetähdeksi sillä on suhteellisen paksut ja lyhyet lonkerot verrattuna keskikiekon kokoon. Näitä käärmetähtiä myydään toisinaan meriakvaarioihin, mutta sellaisen pitäminen on riski, sillä nälkäinen yksilö voi syödä muita akvaarion asukkaita, jopa pieniä kaloja.


title: Robin Wikman (muusikko)

text: Robin Henrik Anselm Wikman (s. 28. syyskuuta 1965 Helsinki) on suomenruotsalainen muusikko, säveltäjä, sanoittaja, sovittaja, tuottaja ja graafinen suunnittelija. Hän on esiintynyt oman nimensä lisäksi taiteilijanimellä Robinson. Hänellä on Pirkko Jalavan kanssa kolme lasta: tytär Janina (s. 1997) sekä kaksospojat Joachim ja Jonathan (s. 1998).


title: Robin Wikman (muusikko)

text: Pave Maijanen keksi lisätä "son" -päätteen Robinin nimeen vasta vuonna 1984, jolloin ensimmäinen, Robinson-nimellä tehty single julkaistiin.


title: Robin Wikman (muusikko)

text: Robin aloitti 4-vuotiaana pianonsoiton ja rumpukoulun 7-vuotiaana. Pianonsoiton taidon hän oppi itse, lukuun ottamatta muutaman viikon pianotunteja Mikki Nuorivaaran opissa. Nuorivaara, joka itse oli tuolloin äänittäjänä Finnvox-studiossa, huomasi potentiaalisen artistin ja hän antoi Robinille mahdollisuuden tehdä demonauhan studiossa. Demonauha kulkeutui hänen kauttaan Jori Sivoselle ja Timo Lindströmille. Tämä johti levytyssopimukseen PSO:n kanssa.


title: Robin Wikman (muusikko)

text: Ensimmäinen "oikea" bändi oli nimeltään Music Star, jossa soittivat Robinin lisäksi hänen hyvät ystävänsä Kim Lindholm rumpuja ja bassoa John Vihervä (mm. Stratovarius -yhtyeen perustajajäsen). Music Star teki muutamia keikkoja, enimmäkseen koulujuhlissa. Robin ja kumppanit olivat tuolloin vasta 10-12 -vuotiaita.


title: Robin Wikman (muusikko)

text: Vuonna 1979, jo 14-vuotiaana Robin Wikman julkaisi ensimmäinen singlensä, "Ala-asteen Poika". Tämän kitaristi Eero Luparin kappaleen tuotti Jori Sivonen. Kappale osallistui myös Syksyn Sävelen karsintoihin. Levyn kääntöpuolella oli Raul Reimanin kääntämä Gerry Raffertyn kappale "Baker Street", joka sai nimekseen "Katu". Single ilmestyi PSO-levymerkille.


title: Robin Wikman (muusikko)

text:
Toinen single Robin Wikman-nimellä oli vuonna 1981 ilmestynyt, Eurovision laulukilpailun voittajakappale "Making Your Mind Up":in suomennos "Ei määrää sua toiset". Sekin oli edesmenneen Raul Reimanin tekstittämä sekä Jori Sivosen tuottama. Kääntöpuolella oli Robinin ensimmäinen julkaistu oma sävellys "Tule puiston luo klo 8", johon Reiman teki sanat ja jonka tuotti Kassu Halonen. Tämä taas ilmestyi Finnscandia merkille. Samana vuonna Robin toimi
Benny Törnroosin seuraajana ruotsinkielisen Nuorten sävellahjan produktion "Ungdomens gåva i toner" juontaja-toimittajana.


title: Robin Wikman (muusikko)

text: Kolmannen singlen, vuodelta 1982, Robin teki yhdessä Broadcast-yhtyeen jäsenten kanssa. Tämä oli ensimmäinen Robinin englanniksi tuotettu levy. Levyllä soittivat Robinin (koskettimet, sovitus, laulu) lisäksi basisti Seppo Allinen, rumpali Miri Miettinen sekä kitaristi Masa Rechardt. Levyn kappaleet olivat Robinin sävellykset, sanoitukset ja sovitukset "Mary" ja "For You". Tämä ilmestyi Polydor-levymerkille.


title: Robin Wikman (muusikko)

text: Neljännen singlen, "True Vision" Robin teki EMI-levymerkille ja Pave (Pekka) Maijasen keksimällä Robinson-nimellä. "True Vision" voitti Levyraadin ennen Queen-yhtyettä. Sen myötä suurempikin yleisö alkoi toden teolla kiinnostua hänestä enemmän. Robinin sävellys, sanoitus ja sovitus oli ensimmäinen suomalainen kappale, jonka video näytettiin Taivaskanava Super Channellin "Music Box"-ohjelmassa. Englannista tultiin varta vasten Suomeen tekemään video ja haastattelu. Media kiinnostui tästä 18-vuotiaan musiikintekijän menestyksestä. Kappale toi lukuisia radio-, TV- ja lehtihaastatteluja kuten "Levyraati", "Toivotaan,toivotaan", "Desibeliappelsiini", "Rockstop", "Söndagsöppet", "Vuosikertaviihde" sekä monia kaapeliverkon ohjelmia.


title: Robin Wikman (muusikko)

text: Pave Maijanen tuotti kyseisen levyn Finnvox-studiolla. Levyn muusikkokaartiin kuului bassossa hänen esikuvansa ja ystävänsä, edesmennyt Pekka Pohjola , Miri Miettinen rummuissa sekä Juha Björninen kitarassa. Robinson soitti kosketinosuudet sekä hoiti kaikki laulustemmat itse. B-puolella oli kappale nimeltä "Patricia", joka tehtiin samalla kokoonpanolla. Molemmat kappaleet olivat Robinin omaa käsialaa ja musiikki oli tyyliltään ns. aikuisrockia.


title: Robin Wikman (muusikko)

text:
Robinson keikkaili ympäri maata ja häntä pyydettiin myös useiden muiden artistien levyille taustalaulaja/sovittajaksi (mm. Bogart Co., Marilin, Ami Jaara, Esko Ilmari Koivumies...). Robinsonin tavaramerkki on ollut Beach Boys -yhtyeen tyylinen stemmalaulanta ja laulusovitustyö. Vuodesta 1982 hän on toiminut Beach Boys -yhtyeen kansainvälisen, virallisen Beach Boys fan klubin Suomen edustajana. Häntä pidetään yhtenä tärkeimmistä Beach Boys- ja Brian Wilson-asiantuntijoista Suomessa.
Hän on myös esiintynyt eri show-kokonaisuuksissa, mm. Step Up-tanssiryhmän taustalaulaja/esiintyjänä yhdessä Jokke Seppälän ja Bianca Moraleksen kanssa sekä ollut myös lukuisissa PR-tilaisuuksissa, esim. Kolmoskanavan "Julkkisrallissa" kaksi kertaa.


title: Robin Wikman (muusikko)

text: Kolmas englanninkielinen, Robinson-nimellä julkaistu single oli ainoa The Eyes-yhtyeensä kanssa tehty levy. Yhtyeeseen kuului Robinsonin lisäksi kitaristi Make Palmroos, basisti Isto Uimonen, kosketinsoittaja Joachim Verghese sekä Veli-Sakari Kukkonen rummuissa. Levyn teksti oli hänen nuoruuden ystävänsä, Johan Schmidtin käsialaa. B-puolella oli Robinin kynästä tullut "Take Me There". Levyn tuotti Robinson sekä edesmennyt TT. Oksala. Johan Schmidt on tehnyt Robinin kanssa lukemattomia kappaleita, jotka odottavat julkaisua. Tämän kyseisen levyn julkaisuvuosi oli 1985 ja ilmestyi EMI-levymerkillä. Robin teki myös päivätyötä EMI:n Suomen päämajassa, toimien kansainvälisen tuotannon päällikön assistenttina.


title: Robin Wikman (muusikko)

text: Ensimmäinen Maxi-single ilmestyi 1986. Levyllä soivat Wikman/Schmidt (WiSch Productions) parivaljakon kappaleet "See My Painful Eyes" sekä "Flyin´ Higher". Levyn tuotti kitaristi Juha Björninen (mm. Pekka Pohjola Group, Piirpauke). Muut muusikot olivat Robinin ja Björnisen lisäksi Pekka Pohjola Groupin rumpali Keimo Hirvonen sekä basisti Masa Maijanen. Samaan aikaan Robin suoritti merkonomi-tutkintoa ruotsinkielisessä kauppaopistossa, Svenska Handelsläroverketissä.


title: Robin Wikman (muusikko)

text: Vuonna 1987, Robin perusti ystävänsä Kari Kuivalaisen (mm. Menneisyyden Vangit, Euroviisut: "Päivä Kahden Ihmisen") kanssa Adsounds Oy nimisen äänimainostoimiston. Yhtiö teki satoja radiomainoksia , jinglejä sekä musiikkia TV-mainoksiin. Kuivalainen ja Robinson teki yhteisen dueton nimellä Kuivalainen Residence. Laulu oli Karin sävellys "Satama", joka oli Robinin sovitustyö. Kari Kuivalainen on mm. säveltänyt, sanoittanut ja sovittanut myös Riki Sorsan esittämän "Haaveissa Vainko Oot Mun" -kappaleen.


title: Robin Wikman (muusikko)

text: 1980-luvulla Robinson toimi myös kosketinsoittaja/laulajana 1988 Kirkan The Kids-yhtyeessä. The Kids yhtyeeseen kuului Robinin lisäksi basisti Asko Ahonen, rumpali Esa "Eski" Palosaari sekä kitaristi Jaku Havukainen.


title: Robin Wikman (muusikko)

text: Adsounds Oy lopetettiin vuonna 1990. Samana vuonna Robinson oli mukana Eurovision laulukilpailun Suomen karsinnassa. Laulu oli Ressu Redfordin ja muiden RELS/Bogart -poikien sekä Veepee Lehdon laulu "Yön Poika". Kuudes sijoitus toi Robinsonille mahdollisuuden osallistua taustalaulajana loppukilpailuun Kroatian Zagrebissa. Turkulainen Beat-yhtye esitti kappaleen "Fri". Mukana Robinin kanssa taustalaulajana oli Kari Kuivalainen.


title: Robin Wikman (muusikko)

text: Vuosina 1991 ja 1993, Robinson kävi PR- ja tutustumiskiertueilla Los Angelesissa. 1991 ilmestyi single "Let Me Show", joka oli Robinin omaa käsialaa alusta loppuun, mutta B-puolen "Take My Hand" -kappaleen teksti oli Johan Schmidtin. Levyn tuotti Robinson, ja hän soitti kaikki soittimet itse, lukuun ottamatta kitaraa, jota soitti Jaku Havukainen.


title: Robin Wikman (muusikko)

text: Robinson teki yhteistyötä Ari Ilaskiven kanssa suunnitellen muun muassa Arin isän, Raimo Ilaskiven presidenttivaalitunnarin sekä Kokoomuksen tunnarit. Robin on myös vierailevana tähtenä Baysix-yhtyeen "Secrets And Lies"- levyllä laulajana, kosketinsoittajana sekä sovittajana. Ari on Baysix-yhtyeen rumpali ja perustajajäsen.


title: Robin Wikman (muusikko)

text: Hänen kappaleita ovat tehneet myös muita artisteja (mm. Kassu Halonen versioi Robinin ja Johan Schmidtin "Reflections"-biisiä).


title: Robin Wikman (muusikko)

text:
Nyt Robin on uuden, ensimmäisen kokopitkän CD:n kimpussa. Levyn nimeksi tulee "My Heart Speaks To Me" ja tulee sisältämään 12 kappaletta.
Uusi single, "Crying In My Sleep (...I Just Had A Bad Dream)" on jo tehty. Kokopitkä CD, jonka nimeksi tulee "My Heart Speaks To Me", on nyt tekeillä. Ilmestymispäivämäärää ei kuitenkaan vielä ole. Wikman on myös perustamassa oman mainos-, graafisen suunnittelun-, media- ja musiikkituotantotoimiston heinäkuussa 2018.Tulossa:


title: Robin Wikman (muusikko)

text: Tulossa:


title: Konnanlieko

text: Konnanlieko eli tulvakonnanlieko ("Lycopodiella inundata", aikaisemmin "Lycopodium inundatum", "Lepidotis inumdata") on liekomaisiin kuuluva yhtäläisitiöinen sanikkainen. Kasvin tieteellinen nimi "inundata" tulee latinan kielen sanasta "inundatus" ja tarkoittaa "kasvaa tulvivalla paikalla".


title: Konnanlieko

text: Konnanlieon varsi on sammalmainen, suikertava sekä haaraton tai vähähaarainen. Varren pituus on 3–10 cm. Konnanlieon verson haarat kasvavat yksittäin ja ovat pystyjä. Talven yli vihreinä säilyvät lehdet ovat varressa lähes kierteisesti ja ovat neulasmaisia, ehytlaitaisia sekä 4–6 millimetriä pitkiä. Lehdet ovat lisäksi käyristyneet ylöspäin. Konnanlieon itiölehdet muistuttavat itiöpesäkkeettömiä varsilehtiä. Niissä on useasti kuitenkin hammaslaita. Kasvin itiötähkä kasvaa pystyn haaran kärkeen ja on pituudeltaan 1–2 senttimetriä. Konnanlieko kukkii Suomessa heinä-syyskuussa. Lehtivihreätön alkeisvarsikko on yksikotinen, tavallisesti maansisäinen ja mukulamainen.


title: Konnanlieko

text: Euroopassa konnanlieon levinneisyysalue on läntinen. Sitä tavataan Espanjan pohjois- ja itäosista Pohjois-Italiaan ja edelleen Romaniaan, Ukrainaan ja Länsi-Venäjälle. Pohjoisempana lajin levinneisyysalue ulottuu Britteinsaarille, Ruotsin keskiosiin, Norjan etelä- ja länsirannikolle, Pohjois-Suomeen ja Baltian maiden rannikolle. Esiintymisalue on kuitenkin epäyhtenäinen, varsinkin Itä-Euroopassa. Konnanliekoa tavataan myös Yhdysvaltain itärannikolla, Suurten järvien alueella, Yhdysvaltain ja Kanadan länsirannikolla ja Japanissa. Suomessa konnanliekoa tavataan melko harvinaisena Etelä-Suomen rannikolta eteläiseen Lappiin saakka. Vuonna 2010 tehdyssä uhanalaistarkastelussa se luokiteltiin silmälläpidettäväksi.


title: Konnanlieko

text: Konnanlieko kasvaa karujen järvien rannoilla hiekkamutamailla ja turpeella, tulvanevoilla, suopoluilla, rimmissä, lätäköissä sekä vesijättömailla.


title: Robert Edmond Grant

text: Robert Edmond Grant (1793 Edinburgh, Skotlanti – 1874) oli skotlantilainen lääkäri ja biologi. Hän puhui näkyvästi Lamarckin transmutaatio-opin puolesta Lontoossa 1830- ja 1840-luvuilla. Hänet tunnetaan ehkä parhaiten nuoren Charles Darwinin eräänä vaikuttajana, mutta aikuisiällä miehet eivät juuri olleet tekemisissä toistensa kanssa.


title: Robert Edmond Grant

text:
Grant suoritti lääketieteen tohtorin tutkinnon vuonna 1821. Elämäntyönsä hän kuitenkin teki meribiologina. Grant löysi muun muassa nilviäisten haiman.
Nilviäisten lisäksi hän tutki sienieläimiä ja merisulkia. Hän toimi University College Londonissa vertailevan anatomian ja eläintieteen professorina lähes viidenkymmenen vuoden ajan, 1828–1874.


title: Terence H. Winkless

text: Terence H. Winkless on yhdysvaltalainen elokuvaohjaaja, tuottaja ja käsikirjoittaja, joka palkittiin Family Film -palkinnolla vuonna 1995 ohjaamastaan elokuvasta "", sekä kaksi vuotta myöhemmin New Yorkin elokuva- ja televisiojuhlissa hopeamitalilla elokuvasta "The Westing Game". Hän on elokuvien ohella ohjannut myös televisiosarjoja "Mighty Morphin Power Rangers", "Power Rangers Zeo", "Big Bad Beetleborgs", "Masked Rider", "Pacific Blue" ja "Oikeutta tien päällä".


title: Sean Hannity

text: Sean Patrick Hannity (s. 30. joulukuuta 1961 New York, New York) on yhdysvaltalainen radio- ja televisiojuontaja, konservatiivinen poliittinen kommentaattori ja kirjailija.


title: Sean Hannity

text: Hannity on työskennellyt vuodesta 1996 alkaen television uutiskanava Fox News Channelin juontajana. Lokakuusta 1996 tammikuuhun 2009 hän juonsi arkipäivisin esitettyä poliittista keskusteluohjelmaa "Hannity & Colmesia" Alan Colmesin kanssa. Colmesin jätettyä ohjelman Hannity on juontanut samalla ohjelmapaikalla keskusteluohjelmaa "Hannity". Tammikuusta 2007 tammikuuhun 2009 hän juonsi samalla kanavalla myös ohjelmaa "Hannity's America", jota esitettiin sunnuntaisin.


title: Sean Hannity

text:
10. syyskuuta 2001 alkaen ABC Radio, sittemmin nimeltään Citadel Media, on esittänyt Hannityn juontamaa iltapäivän puheradio-ohjelmaa "The Sean Hannity Show" valtakunnallisesti. Tätä ennen Hannityn ohjelmaa oltiin kuultu vain ABC Radion newyorkilaisaseman WABC:n kautta. Ennen ABC Radiolle siirtymistään hän oli työskennellyt WVNN-aseman juontajana Huntsvillen kaupungissa Alabamassa ja WGST-aseman juontajana Atlantassa Georgiassa. Hänen juontajauransa alkoi vuonna 1989, jolloin hän juonsi Kalifornian yliopiston Santa Barbaran kampuksen KCSB-asemalla. Asema irtisanoi hänet alle vuoden jälkeen hänen homoseksuaaleista esittämiensä kommenttien vuoksi..
Hannity on kirjoittanut kolme kirjaa. Vuonna 2002 ilmestyi kirja "Let Freedom Ring: Winning the War of Liberty over Liberalism", vuonna 2004 kirja "Deliver Us from Evil: Defeating Terrorism, Despotism, and Liberalism" ja vuonna 2010 kirja "Conservative Victory: Defeating Obama's Radical Agenda".


title: Sean Hannity

text: Hannity on ollut naimisissa vuodesta 1993 ja hänellä on vaimonsa Jillin kanssa kaksi lasta.


title: Sean Hannity

text: Hannity on todennut että hän epäilee, onko presidentti Barack Obaman syntynyt Yhdysvalloissa. Hannity nosti esiin kysymyksen siitä, syntyikö Obama Yhdysvalloissa ja toistuvasti kehotti Obamaa esittämään syntymätodistuksensa.


title: Sean Hannity

text: Vuoden 2016 presidentinvaaleissa Hannity esitti monia salaliittoteorioita Hillary Clintonin terveydestä. Hän on toistuvasti väittänyt että Clintonilla oli hyvin vakavia terveydellisiä ongelmia ja että tiedotusvälineet ovat peitelleet näitä


title: Fjarðabyggð

text: Fjarðabyggð on kunta Islannin itäosassa. Kunnan pinta-ala on 1 163 km² ja asukasluku vajaa 5 000 asukasta (1.4.2008).


title: Fjarðabyggð

text: Fjarðabyggð on muun muassa Eskilstunan ja Jyväskylän ystävyyskunta.


title: St. Andrews (Manitoba)

text: St. Andrews maalaiskunta Kanadassa, Manitoban provinssissa. Kunta sijaitsee Winnipegin koillispuolella ja rajoittuu idässä Redjokeen, pohjoisessa Gimlin maalaiskuntaan, lännessä Rockwoodin maalaiskuntaan ja etelässä West St. Paulin maalaiskuntaan. Kunnassa sijaitsee Clandeboyen, Petersfieldin ja Lockportin (Redjoen länsipuoliset osat) asutuskeskukset. Kunnan läpi kulkee Winnipegistä Selkirkiin johtava valtatie 9 ja Winnipegistä Gimliin ja edelleen pohjoiseen johtava valtatie 8 ja kunnassa on pienkoneille tarkoitettu St. Andrewsin lentoasema. Kunnassa oli vuoden 2006 väestönlaskennan mukaan 11 359 asukasta ja kunnan pinta-ala on 752,70 km².


title: Lockport (Manitoba)

text: Lockport on pieni asuinalue Kanadassa, Manitoban provinssissa, se sijaitsee noin 28 km koilliseen Winnipegistä. Asuinalueen Redjoen länsipuoliset osat kuuluvat St. Andrewsin maalaiskuntaan, Redjoen idän puoleiset osat kuuluvat St. Clementsin maalaiskuntaan. Lockport on saanut nimensä asuinalueen läheisyyteen rakennetuista Redjoen suluista joilla säädellään joen vedenkorkeutta ja mahdollistetaan laivojen kulku kosken ohitse, sekä veden ohjausta Winnipegin tulvakanavaan.


title: Lockport (Manitoba)

text: Pohjois-Amerikan alkuperäiskansat ovat viljelleen alueella maissia ja muita ravintokasveja jo paljon ennen eurooppalaisten siirtolaisten saapumista Amerikan mantereelle.


title: Lockport

text: Lockport voi tarkoittaa seuraavia paikkoja:


title: Naamiotityra

text: Naamiotityra ("Tityra semifasciata") on Keski- ja Etelä-Amerikassa tavattava tityroihin kuuluva varpuslintu.


title: Naamiotityra

text: Kooltaan naamiotityra on 20,5–21,5 cm. Koiras on väritykseltään pääosin vaalean helmenharmaa lukuun ottamatta naaman mustaa maskia ja mustaa siiven ja pyrstön höyhenissä. Naaras on yleisväritykseltään hieman ruskeampi sekä raidoittunut ja siltä puuttuu naaman musta väri. Naaraalla on ruskea päälaki. Molempien sukupuolen silmän ympärystät ovat paljaat ja punainen nahka on näkyvillä. Nokka on punainen ja mustakärkinen.. Mustalakkitityra ("Tityra inquisitor") muistuttaa naamiotityraa, mutta siltä puuttuu punainen väri päästä ja päälaki on musta.


title: Naamiotityra

text: Laji esiintyy yleisimmin Andien länsipuolella. Orinocon ja Amazonin alueella hopeatityra ("Tityra cayana") on yleisempi, vaikka myös naamiotityraa tavataan. Naamiotityran elinympäristöä ovat Metsien latvuskerrokset ja metsien reunamaat. Laji viihtyy myös viljellyissä metsissä ja sitä tavataan lähes kaikkialla missä kasvaa muutama korkea puu. Metsissä tulee olla myös kuolleita ja kaatuneita puita pesäpaikoiksi linnuille. Naamiotityroita on tavattu aina 1 700 metrin korkeudelta, mutta tavallisemmin linnut pysyttelevät alle 1 200 metrin korkeudella.


title: Naamiotityra

text: Naamiotityrat elävät pareittain tai pieninä ryhminä. Lisääntymiskausi kestää lajilla tammikuusta toukokuuhun. Pesä sijaitsee yleensä kaatuneen puun kolossa. Naaras munii kaksi tummaa sekä ruskean- ja mustanpilkullista munaa.


title: Naamiotityra

text: Lajin ravinto koostuu pääasiassa hedelmistä. Lintu voi kuitenkin pyydystää ravinnokseen myös ilmassa lentäviä hyönteisiä sekä muita selkärangattomia.


title: Acinonyx jubatus hecki

text: Acinonyx jubatus hecki on äärimmäisen uhanalainen gepardin alalaji, jota arvioidaan olevan jäljellä enintään 250 aikuista yksilöä. Niitä on tavattu ainakin Algeriassa, Togossa, Nigerissä, Malissa, Beninissä ja Burkina Fasossa.


title: Acinonyx jubatus hecki

text: Tästä gepardista ja sen käyttäytymisestä ei tiedetä juuri mitään. Eläimiä kuvasi viimeksi brittiläinen tutkimusryhmä, jonka ottamia kuvia on julkaistu helmikuussa 2009. Kuvista ja eläinten asuinseutujen asukkailta kootaan eläimen ekologiasta ja siihen kohdistuvista uhista uutta tietoa. Tutkimuksen tekijöinä ovat Zoological Society of London (ZSL), Office du Parc National de l'Ahaggar ja Bejaïan yliopisto, ja sille antaa tukea Wildlife Conservation Society and Panthera -niminen järjestö, joka on omistautunut maailman 36 villin kissaeläinlajin suojelulle.


title: Acinonyx jubatus hecki

text: "A. j. hecki" -gepardin pääasiallinen ravinto on thomsoningaselli. Muita sen saaliseläimiä ovat impala ja toisinaan muut pienet sorkkaeläimet.


title: Acinonyx jubatus hecki

text: "A. j. hecki" -gepardi elää yleensä yksin. Toisinaan niitä kuitenkin esiintyy pieninä, yleensä emon ja pentujen tai uroksen muodostamana ryhmänä, jonka liikkuma-ala on tavallisesti hyvin pieni. Naaraiden elinalueet sijaitsevat seuduilla, joilla on runsaasti ravintoa, ja urosten elinalueet määräytyvät naaraiden alueiden perusteella. Niiden levinneisyysalueen oletetaan kattavan suunnilleen keskisen Länsi-Saharan aavikon ja Sahelin muodostaman kaistaleen, jolla ne elävät hajanaisina populaatioina. Tutkijat arvelevat, että suurin populaatio on Algeriassa Ahaggarin ylänköalueella, mutta siitä on todisteena vain vuonna 2009 julkaistu neljään yksilöön pohjautuva raportti ja vähäiset tiedot.


title: Isabel Aboy

text: Isabel Aboy (oik. Isabel Alejandra Aboy Ferrer; s. 4. toukokuuta 1982 Madrid, Espanja) on espanjalainen näyttelijä, joka on näytellyt televisiosarjassa Perhelääkäri () perheen tytärtä María Martín Solleria. Hän on toiminut myös mallina.


title: Aarón Guerrero

text: Aarón Guerrero (s. 10. marraskuuta 1986 Madrid, Espanja) on espanjalainen näyttelijä, joka on näytellyt Suomessakin esitetyssä sarjassa "Perhelääkäri" Chechu Martín Solleria. Hän on näytellyt myös muissa espanjalaisissa televisiosarjoissa.


title: Jutikkala

text: Jutikkala on suomenkielinen erisnimi, joka esiintyy paikannimenä ja sukunimenä:


title: Srbská Kamenice

text: Srbská Kamenice () on kylä Tšekissä aivan Saksan rajan lähellä. Vuonna 2005 kylässä oli 206 asukasta. Kylän perustivat 1000-luvulla sorbipakolaiset, jotka saapuivat Saksasta Henrik II:n sotaretken jälkeen. Srbská Kamenice sijaitsee 106 kilometriä Prahasta pohjoiseen.


title: Srbská Kamenice

text: Jugoslovenski Aerotransportin lentokone räjähti 26. tammikuuta 1972 Srbská Kamenicen yläpuolella Ustaša-terroristijärjestön asetettua koneeseen pommin. Koneessa olleista 28 henkilöstä selviytyi ainoastaan lentoemäntä Vesna Vulović, joka pelastui onnistuttuaan kiinnittämään itsensä istuimeensa koneen takaosassa ja pudottuaan 10 160 metriä ilman laskuvarjoa.


title: Japanin Grand Prix 2009

text: Japanin Grand Prix 2009 (virallisesti 2009 Formula 1 Fuji Television Japanese Grand Prix) oli Formula 1 -kauden 15. osakilpailu, joka ajettiin 4. lokakuuta Suzukan moottoriradalla Japanissa. Japanin GP ajettiin jälleen Suzukassa kahden välivuoden jälkeen.


title: Japanin Grand Prix 2009

text: Perjantain ensimmäisissä vapaissa harjoituksissa Toyotan kolmoskuljettaja Kamui Kobayashi pääsi ajamaan Timo Glockin tilalla joka oli kuumeessa.


title: Japanin Grand Prix 2009

text: Lauantain aika-ajoja sävyttivät lukuisat ulosajot ja niistä aiheutuneet kolme punaista lippua. Toro Rosso -kuljettaja Sébastien Buemi ajoi heti ensimmäisen aika-ajo-osion alussa ulos Degner-mutkassa ja ajautui auton perä edellä rengasvalliin. Osuma ei kuitenkaan ollut kova, joten Buemi pystyi jatkamaan. Hän palasi radalle osion loppupuolella ja selviytyi aina viimeiseen aika-ajo-osioon saakka. Toisessa aika-ajo-osiossa Toro Rosson Jaime Alguersuari ajoi samassa Degner-mutkassa ulos keula edellä ja aika-ajo keskeytettiin hetkeksi punaisella lipulla. Pian tämän jälkeen Toyotan Timo Glock ajautui rengasvalliin pääsuoraa edeltäneessä mutkassa ja jakso keskeytettiin jälleen. Selkänsä satuttanut ja haavan vasempaan jalkaansa saanut Glock toimitettiin helikopterilla tarkastukseen sairaalaan, mutta hän ei loukkaantunut vakavammin.


title: Japanin Grand Prix 2009

text: Heikki Kovalainen pyörähti aika-ajoissa kahdesti, kummallakin kerralla Degner-mutkassa. Ensimmäisellä kerralla ensimmäisessä osiossa hän pyörähti puolitoista kierrosta ja jäi osin hiekalle, mutta pystyi heti jatkamaan. Päätösosiossa Kovalainen ajautui ulos kovemmin, kun auto lähti pomppimaan kanttikiven yli ajettaessa. Kovalainen ei loukkaantunut, mutta auton poistaminen rata-alueelta aiheutti kolmannen punaisen lipun. Hänen autoonsa vaihdettiin aika-ajon jälkeen vaihdelaatikko, mistä seurasi viiden lähtöruudun rangaistus. Sama vaihto tehtiin myös Vitantonio Liuzzille.


title: Japanin Grand Prix 2009

text: Buemi ajoi ulos vielä toistamiseen, kun hän menetti autonsa hallinnan toisen osion lopussa. Hän ajautui osin nurmikon puolelle, minkä seurauksena auto lipesi keula edellä päin reunamuuria. Buemi pystyi jatkamaan varikolle saakka, mutta hänen autostaan radalle irronneet osat aiheuttivat keltaiset liput radan viimeiselle sektorille. Kaikkiaan neljä kuljettajaa – Fernando Alonso, Adrian Sutil ja mestaruudesta Sebastian Vettelin kanssa taistelevat Brawn-kuljettajat Jenson Button ja Rubens Barrichello – saivat viiden lähtöruudun rangaistuksen keltaisen lipun huomiottajättämisestä. Buemi sai rangaistuksen esteltyään muita kuljettajia ajassaan rikkoutuneella autolla varikolle.


title: Japanin Grand Prix 2009

text: Mark Webber ei ajanut aika-ajoissa lainkaan, koska hänen autoaan ei ehditty saada kuntoon lauantain harjoitusten ulosajon jälkeen.


title: Japanin Grand Prix 2009

text: Kilpailun voitti paalupaikalta lähtenyt Red Bullin Sebastian Vettel. Toiseksi tuli Jarno Trulli ja kolmanneksi Lewis Hamilton. Palkintosija jäi Trullin viimeiseksi. Suomalaisista Räikkönen saavutti neljännen sijan. Timo Glock ei osallistunut kilpailuun.


title: Oikeushallintomaksu

text: Oikeushallintomaksu on vuotuinen työeläkeasioiden muutoksenhakulautakunnalle suoritettava rahamäärä, jota maksavat seuraavat eläketurvasta vastaavat työeläkelaitokset:


title: Oikeushallintomaksu

text: Maksun suuruus vastaa niitä kokonaiskustannuksia, jotka syntyvät lautakunnan hoitaessa ensimmäisenä muutoksenhakuasteena työeläketurvaa koskevia asioita. Finanssivalvonta vahvistaa vuosittain lautakunnan talousarvion, joka sisältää lautakunnan toiminnasta aiheutuneet kustannukset. Finassivalvonta vahvistaa myös oikeushallintomaksun määrän, joka jaetaan työeläkelaitosten kesken vakuutettujen työansioiden ja työtulojen perusteella. Oikeushallintomaksu voidaan periä ulosottotoimin samoin kuin verojen perinnästä on säädetty (laki 706/2007).


title: Robert Stephens

text: Sir Robert Graham Stephens (14. heinäkuuta 1931 – 12. marraskuuta 1995) oli brittiläinen näyttelijä. Stephens syntyi Bristolissa Englannissa ja nousi yhdeksi arvostetuimmista näyttelijöistä 1960-luvulla. Hän keskittyi enimmäkseen teatteriin, mutta esiintyi myös muutamissa elokuvissa kuten Teddy Lloydina elokuvassa "Miss Jean Brodien parhaat vuodet" (1969) kolmannen vaimonsa Maggie Smithin kanssa ja Sherlock Holmesina "Sherlock Holmesin salaisuus" (1970).


title: Robert Stephens

text: Stephens oli naimisissa neljä kertaa. Ensimmäisestä liitostaan (1951–1952) Nora Ann Simmondsin kanssa heillä on yksi lapsi, Michael Stephens. Vuosina 1956–1967 hän oli naimisissa Tarn Bassettin kanssa ja heillä on yksi yhteinen tytär, Lucy. Kesäkuussa 1967 Stephens meni naimisiin näyttelijä Maggie Smithin kanssa ja heille syntyi kaksi poikaa, Chris Larkin ja Toby Stephens, ja he erosivat vuonna 1974. Vuonna 1995 Stephens meni naimisiin Patricia Quinnin kanssa, mutta avioliitto päättyi Stephensin kuolemaan marraskuussa 1995.


title: Chagasin tauti

text: Chagasin tauti eli amerikkalainen trypanosomiaasi on "Trypanosoma cruzi" -alkueläimen aiheuttama tappava trooppinen tauti, joka yleisimmin siirtyy ihmiseen ja muihin eläimiin "Triatoma"-suvun luteiden välityksellä, mutta se voi levitä myös esimerkiksi verensiirrossa, elinsiirrossa tai äidinmaidossa.


title: Chagasin tauti

text: Taudin oireet riippuvat sen vaiheesta. Ensimmäisessä, akuutissa vaiheessa oireet ovat hyvin lieviä. Taudin edetessä oireita ovat sydänongelmat ja suoliston epämuodostumat. Tautia esiintyy vain Amerikassa, erityisesti Meksikon ja Keski- sekä Etelä-Amerikan köyhillä kaupunkialuiella, mutta tautia on myös, joskin harvoin, esiintynyt myös eteläisessä Yhdysvalloissa. Tauti on nimetty brasilialaisen lääkärin Carlos Chagasin mukaan. Hän kuvaili ensimmäisen kerran taudin oireet vuonna 1909. Tautia sairastaa (vuodesta 2008 laskien) 16-18 miljoonaa ihmistä, ja siihen kuolee noin 20 000 ihmistä vuosittain.


title: Chagasin tauti

text: Chagasin tautia on tavattu myös Euroopassa, etenkin Etelä-Euroopassa. On arvioitu, että matkailijat ovat tuoneet sitä mukanaan Etelä-Amerikasta.


title: Chagasin tauti

text: Chagasin tautia hoidetaan nifurtimoksilla ja bentsnidatsolilla. Lääkkeillä on kuitenkin huomattavia sivuvaikutuksia.


title: Jerusalem-kvartetti

text: Jerusalem-kvartetti on Jerusalemissa perustettu israelilainen jousikvartetti, joka perustettiin vuonna 1993 viulisti Avi Abramovitchin johdolla. Sen muodostavat viulistit Alexander Pavlovski ja Sergei Bresler, alttoviulisti Amichai Grosz sekä sellisti Kyril Zlotnikov.


title: Jerusalem-kvartetti

text: Jerusalem-kvartetti voitti vuonna 1996 Jerusalemin akatemian kamarimusiikkikilpailun ja vuonna 1997 Grazin kansainvälisen kilpailun esittämillään György Kurtágin ja Béla Bartókin teoksilla. Vuosina 1999–2000 se kuului BBC:n "New Generation Artists" ohjelmaan.


title: Jerusalem-kvartetti

text: Kvartetti on konsertoinut muun muassa Amsterdamin "Concertgebouwissa", Berliinin ja Dortmundin "Konzerthauseissa" ja Lontoon "Wigmore Hallissa". Vuonna 2000 Jerusalem-kvartetti vieraili Kuhmon kamarimusiikkijuhlilla Se on tehnyt yhteistyötä muun muassa Mitsuko Uchidan, Jessye Normanin ja Daniel Barenboimin kanssa.


title: Jerusalem-kvartetti

text: Jerusalem-kvartetti levyttää Harmonia mundi-levymerkille ja on julkaissut muun muassa Antonín Dvořákin, Dmitri Šostakovitšin ja Joseph Haydnin musiikkia sisältäviä levyjä.


title: ESTEC

text: ESTEC ("European Space Research and Technology Centre") on Euroopan avaruusjärjestön Alankomaissa sijaitseva teknologiakeskus.


title: ESTEC

text: ESTECin perusti ESAn edeltäjä ESRO Delftiin 1960-luvun puolivälissä. Nykyisin se sijaitsee Noordwijkin kaupungin kupeessa. ESTEC on laaja tutkimuslaitos. Siellä työskentelee yli 2 000 ihmistä. Se on ESAn satelliittien ja avaruusluotainten testauskeskus. ESTECIssä on suuri akustinen testikammio, useita värähtelytestauslaitteistoja ja suuri tyhjiökammio, jossa pystytään simuloimaan avaruusalukseen kohdistuvaa auringon lämpösäteilyä.


title: ESTEC

text: ESTECissä on ESA:n teknologiaohjelmien johto, siellä on paljon tutkimusinsinöörejä kehittämässä avaruusalusten tarvitsemaan teknologiaa. Esimerkiksi Giove-A-satelliitin kehitystyötä johdettiin ESTECistä. ESTECissä toimivat myös ESAn avaruustieteen direktoraatin tutkijoiden pääosa. Samoin kaukokartoituksen, satelliittitietoliikenteen ja miehitettyjen lentojen teknologiankehitys tapahtuu ESTECissä.


title: ESTEC

text: Noordwijkissä aivan ESTECin vieressä sijaitsee ESAn tukema avaruusmuseo Space Expo.


title: Davide Santon

text: Davide Santon (s. 2. tammikuuta 1991 Portomaggiore, Italia) on italialainen jalkapalloilija, joka edustaa seuratasolla Englannin Valioliiga-joukkue Newcastle Unitedia. Hänen pelipaikkansa on laitapuolustaja, ja hän viihtyy yleensä vasemmalla puolella. Santonin pelinumero on 3.


title: Davide Santon

text: Santon on Interin oma kasvatti. Hän liittyi Interin organisaatioon vuonna 2005. Interin edustusjoukkueeseen Santon nousi vuonna 2009. Hän on myös ollut vakiopelaaja Italian eri juniorimaajoukkueissa.


title: Davide Santon

text: Kesällä 2011 hän siirtyi Englannin Valioliigassa pelaavaan Newcastle Unitediin.


title: Rosa Lappi-Seppälä

text: Rosa Lappi-Seppälä (s. 4. marraskuuta 1974) on suomalainen entinen jalkapalloilija.


title: Rosa Lappi-Seppälä

text: Lappi-Seppälän pelaajaura alkoi 1981 Käpylän Pallosta, josta hän siirtyi Puotinkylän Valtin kautta (1987–1988) Helsingin Jalkapalloklubin junioreihin vuonna 1989. HJK:n naisten joukkueessa pelatessaan Lappi-Seppälä voitti vuosina 1991–2000 mestaruuden kahdeksan kertaa ja Suomen Cupin viidesti. HJK-vuosien aikana hän kävi pelaamassa myös belgialaisessa Anderlechtissa ja yhdysvaltalaisessa Barryn yliopiston joukkueessa. Syksyllä 1999 Lappi-Seppälä siirtyi Italiaan naisten Serie A:han. Hän pelasi neljä kautta ACF Torinossa, AC Foronissa, Fiammamonzassa ja ACF Milanissa. Lappi-Seppälän parhaat saavutuksen Italiassa olivat liigan toinen sija ja cup-voitto Foronissa 2002 sekä joukkueensa maalinkuningattaruus ja koko liigan maalipörssin 3. sija (18 maalia). Kesät hän pelasi Suomessa HJK:ssa ja FC Unitedissa. Palattuaan takaisin Suomeen Lappi-Seppälä pelasi HJK:ssa, FC Espoossa, Åland Unitedissa ja Puistolan Urheilijoissa. Hän lopetti uransa kauteen 2008.


title: Rosa Lappi-Seppälä

text: Maajoukkueessa Lappi-Seppälä pelasi 21 maaottelua, joissa hän teki yhden maalin.


title: Rosa Lappi-Seppälä

text: Lappi-Seppälä on voittanut myös salibandyn Suomen mestaruuden VFT:ssä kaudella 1998–1999.


title: Rosa Lappi-Seppälä

text: Pelaajauransa jälkeen Lappi-Seppälä on toiminut valmentajana. Hän on valmentanut EIF:n naisten joukkuetta vuodesta 2012. Lisäksi hän toimii tyttöjen aluevalmentajana Etelä-Suomen alueella.


title: HMS Curacoa (D41)

text: HMS Curacoa (toisinaan kirjoitetaan Curaçao) oli Britannian kuninkaallisen laivaston "Ceres"-luokan (osa C-luokkaa) kevyt risteilijä, joka palveli toisessa maailmansodassa ilmatorjuntaristeilijänä.


title: HMS Curacoa (D41)

text: "HMS Curacoa" liitettiin palvelukseen astuessaan 5. Kevyt risteilijäviirikön lippulaivaksi Harwichiin valvomaan Englannin Kanaalin itäpään meriliikennettä.


title: HMS Curacoa (D41)

text: Alus kuului helmikuusta 1918 toukokuuhun 1919 osaksi Harwichin laivastoyksiköitä, sitten se palveli nimenvaihtojen seurauksena Atlantin laivaston 1. Kevyt risteilijäviirikön lippulaivana.


title: HMS Curacoa (D41)

text: "HMS Curacoa" siirrettiin huhtikuussa Itämerelle, missä siitä tehtiin Itämerellä olevan laivasto-osaston komentajan kontra-amiraali Walter Gowanin lippulaiva. Alus ajoi 13. toukokuuta 1919 miinaan ollessaan matkalla Helsingistä Libauhun noin 70 mailia länteen Tallinnasta. Miinan räjähdys tuhosi aluksen peräsimen ja "HMS Delhi" vapautti aluksen lippulaivan tehtävistä sen lähtiessä kesäkuussa telakalle Chathamiin. Telakalta palattuaan alus liitettiin 2. Kevyt risteilijäviirikköön ja viirikön lippulaivaksi elokuussa 1921. "HMS Curacoa" osallistui Turkin kriisiin 1922-1923. Alus palveli lippulaivana vuoteen 1928 saakka.


title: HMS Curacoa (D41)

text: 1920-luvulla "Curacoa" vieraili viirikön johdossa säännöllisesti Suomessa, muun muassa vuosina 1923, 1924, 1925 ja 1928. Suurimmassa vierailussa heinäkuussa 1925 oli mukana viisi C-luokan risteilijää ja seitsemän W-luokan hävittäjää.


title: HMS Curacoa (D41)

text: "HMS Curacoa" siirrettiin 4. syyskuuta 1929 3. Risteilijäviirikköön, missä alus palveli vuoteen 1932. "HMS Curacoasta" tehtiin 18. joulukuuta 1933 tykistökoululaiva, kunnes kesällä 1939 siirrettiin telakalle muutettavaksi ilmatorjuntaristeilijäksi.


title: HMS Curacoa (D41)

text: "HMS Curacoalta" poistettiin telakalla kaikki alkuperäinen aseistus. Uudeksi aseistukseksi asennettiin aikaisempien tornien 1, 3, 4 ja 5 tilalle kaksiputkiset nelituumaiset Mk XIX tykit. Näiden lisäksi tornin 2 paikalle asennettiin kahdeksanputkinen kahdenpaunan Mk VI pompom tykki ja etummaisen piipun sivuille asennettiin kahdeksanpiippuiset puolentuuman konekiväärit sekä kaksi yksiputkista kahdenpaunan tykkiä. Tulenjohto järjestelmää varten rakennettiin kaksi keskusta.


title: HMS Curacoa (D41)

text: "HMS Curacoa" palasi huhtikuussa 1940 palvelukseen ilmatorjuntaristeilijänä. Alus otti osaa Norjan rannikon tapahtumiin ja vaurioitui pahoin ilmapommituksessa 24. huhtikuuta. Korjausten jälkeen alus palveli läntisellä reitillä suojaten saattueita. Korjausten yhteydessä alukseen asennettiin tutkat 282 ja 285. Aluksen ilmapuolustusta parannettiin edelleen syyskuussa 1942 lisäämällä tutka 273 ja viisi yksiputkista 20 millimetrin ilmatorjuntatykkiä.


title: HMS Curacoa (D41)

text: "HMS Curacoa" ajoi 2. lokakuuta 1942 RMS "Queen Maryn" keulan editse, jolloin RMS "Queen Mary" törmäsi alukseen katkaisten sen kahtia. Aluksen upotessa menetti henkensä 339 miehistönjäsentä. Merestä pelastettiin 99 miehistönjäsentä mukaan lukien aluksen kapteeni.


title: Thomas Bell

text: Thomas Bell (11. lokakuuta 1792 – 13. maaliskuuta 1880) oli englantilainen eläintieteilijä, kirurgi ja kirjailija. Hän toimi eläintieteen professorina King's College Londonissa ja luennoi anatomiasta Guy's Hospitalissa. Hän myös toimi Linnean Societyn puheenjohtajana vuosina 1858–1859. Kun Charles Darwin palasi kuuluisalta matkaltaan vuonna 1836, Bellin tehtäväksi annettiin matkalla kerättyjen eläinnäytteiden tutkiminen. Bell ymmärsi ensimmäisenä, että Galápagossaarilla tavatut kilpikonnat olivat saarilla kotoperäisiä. Tämä oivallus oli yksi niistä, jotka saivat Darwinin kehittämään evoluutioteoriansa. Linnean Societyn puheenjohtajana Bell johti kokousta, jossa Darwin ja Alfred Russel Wallace esitelmöivät evoluutioteorioistaan.


title: Harmaja (yhtye)

text: Harmaja on vuonna 2007 perustettu raahelainen akustinen rock-yhtye. Yhtyeen esikoisalbumi "Harmaja" ilmestyi 18. helmikuuta 2009 ja debytoi Suomen albumilistalla sijalla 14.


title: Harmaja (yhtye)

text: Harmaja sai alkunsa kaveriporukalla soitetuista Nick Cave and the Bad Seeds -covereista, ja vaikutteikseen yhtye mainitsee myös Aki Kaurismäen ja Morrisseyn. Yhtyeen laulaja ja sanoittaja on Charonista ja Northern Kingsistä tunnettu JP Leppäluoto. Leppäluodon omien sanoitusten lisäksi yhtye on käyttänyt sanoituksissaan Saima Harmajan runoja (esikoisalbumin kappaleissa ”Sydäntalvella” ja ”Kevät”), joskin yhteyden runoilijan tuotantoon Leppäluoto kertoo syntyneen sattumalta vasta yhtyeen nimeämisen jälkeen. Musiikin säveltämisestä vastaa Leppäluoto yhdessä kitaristi Simo Vuorelan kanssa.


title: Harmaja (yhtye)

text: Harmajan levy-yhtiö on Wiima Music ja jakelija Playground Music. __notoc__


title: Harmaja

text: Harmaja tarkoittaa seuraavia asioita:


title: Robert Hughes

text: Robert Hughes on yhdysvaltalainen televisio-ohjaaja, Emmy-palkittu tuottaja ja käsikirjoittaja, joka on työskennellyt esimerkiksi sarjoissa "Mighty Morphin Power Rangers", "VR Troopers" ja "Voittamattomat ritarit", ja elokuvissa .


title: SpongeBob SquarePants featuring Nicktoons: Globs of Doom

text: Spongebob Squarepants featuring Nicktoons: Globs of Doom on vuonna 2008 julkaistu tasohyppelypeli PlayStation 2:lle, Wiille ja Nintendo DS:lle. Peli on jatkoa "" -pelille. Pelissä esiintyy Nickelodeon-kanavalta tuttuja hahmoja, kuten Roni Neutroni, Paavo Pesusieni, Danny Phantom, Tak ja Invader Zim. Pelin teki THQ. Pelin ikäsuositus on 3+.


title: Yrjö Gunaropulos

text: Yrjö (Georg) Gunaropulos (28. toukokuuta 1904 Pietari – 28. toukokuuta 1968 Helsinki) oli kreikkalaistaustainen suomalainen jazzmuusikko, säveltäjä ja orkesterinjohtaja.


title: Yrjö Gunaropulos

text: Pietarissa syntynyt Gunaropulos muutti Suomeen 1917 vähän ennen Venäjän vallankumousta. Hän opiskeli Suomessa säveltämistä Helsingin konservatoriossa Oskar Merikannon, Erkki Melartinin ja Leevi Madetojan johdolla.


title: Yrjö Gunaropulos

text: Gunaropulos toimi ravintolamuusikkona Helsingissä sekä kapellimestarina Vaasassa ja Rovaniemellä. Hän sävelsi 1935 ensimmäisen suomalaisen saksofonikonserton, jonka Matti Rajula kantaesitti Radio-orkesterin solistina alkuvuodesta 1938. Konsertto sai hyvän yleisö- ja arvostelumenestyksen. Konserttoa esitettiin vuoden 1940 jälkeen seuraavan kerran vasta 1999, jolloin Olli-Pekka Tuomisalo esitti ja levytti sen Jari Eskolan valmistamana rekonstruktiona.


title: Yrjö Gunaropulos

text: Gunaropulosin sävellystuotantoon kuului sinfonia, kaksi saksofonikonserttoa vuodelta 1935 ja 1942, piano- ja sellokonsertto sekä "Canzona" viululle ja orkesterille. Hän sävelsi myös iskelmiä salanimillä "Y. Jora", "Yrjö Tarvas" ja "Yrjö Verho". Vuonna 1933 salanimeä "Yrjö Kajo" käyttänyt Gunaropulos sävelsi musiikin Valentin Vaalan ohjaamaan elokuvaan "Sininen varjo". Hän sävelsi sittemmin omalla nimellään yhdessä Toivo Lampénin kanssa musiikin Hannu Lemisen vuonna 1941 ohjaamaan elokuvan "Täysosuma".


title: Yrjö Gunaropulos

text: Gunaropulos soitti saksofonia muun muassa suomalaisessa "Zamba"-jazzorkesterissa 1930-luvun alkupuolella. Gunaropulos kokosi veljiensä Viktorin ja Anatolin kanssa 1920- ja 1930-lukujen vaihteessa "Melody Boys" -orkesterin (eli "Yrjön Orkesteri") joka esiintyi Fennia-ravintolassa Helsingissä ja levytti myös 1929 "Suomi-rapsodian" sekä avantgardistisia jazzsovituksia suomalaisista kansanlauluista ("Isoo-Antti", "Raatikkoon", "Minä seison korkealla vuorella", "Emma", "Ruusu laaksossa"). Tämä orkesteri jossa Gunaropulos soitti saksofonia esiintyi myös Tapio Ilomäen johdolla Valentin Vaalan 1931 ohjaamassa elokuvassa "Laveata tietä", ja se soitti myös elokuvassa "Minä ja ministeri".


title: Yrjö Gunaropulos

text: Gunaropulos muutti 1960-luvun alussa Porvooseen ja perusti 1961 oman yhden miehen koulun, Porvoon Musiikkistudion. Opetusta oli saatavissa seuraavissa aineissa: piano, viulu, kontrabasso, kitara, saksofoni, orkestrointi ja musiikin teoria. Tämä voisi olla esimerkkinä hänen monipuolisesta osaamisestaan musiikkialalla. Studio oli kuitenkin lyhytaikainen, koska pian perustettiin myös Porvoon Musiikkiopisto.


title: Yrjö Gunaropulos

text: Gunaropulos toimi viulistina aktiivisesti paikallisissa orkestereissa, kuten Porvoon Orkesteriyhdistys. Orkesteri esitti useita kertoja hänen sävellyksiään. 60-vuotis- syntymäpäivän johdosta orkesteri järjesti hänelle sävellyskonsertin 18. maaliskuuta 1964, kapellimestarina dr. Nic. van der Pals. Ohjelmassa oli orkesterisarja ”Muistoja Lapista”, Andante religioso, Romanssi, Pohjanmaalainen kehtolaulu, Pianokonsertto A-duuri ja alkusoitto ”Den femte februari”.


title: Yrjö Gunaropulos

text: Gunaropulos perusti Porvooseen johtamansa viihdeorkesterin, joka esiintyi mm. televisiossa 1964 "Suvisattumia"-ohjelmassa. Tämä oli viimeinen hänen yhteishankkeistaan Kauko Käyhkön kanssa. Gunaropulos jatkoi Porvoossa myös ravintolapianistin uraansa.


title: Royal College of Surgeons of England

text: Royal College of Surgeons of England on englantilainen ammattiyhdistys- ja hyväntekeväisyysjärjestö.


title: Royal College of Surgeons of England

text: Järjestön tehtävänä on edistää ja kehittää kirurgisen hoidon laatua ja valvoa kirurgeja Englannissa ja Walesissä. Järjestön historia alkaa 1300-luvulla perustetusta "Lontoon kaupungin sisäisestä kirurgien killasta" (), joka yhdistyi 1540 Parturien yhteisöön () muodostaen Parturi-kirurgien yhteisön. Kirurgit lähtivät yhteisöstä vuonna 1745 ja muodostivat oman kirurgien yhteisön. Vuonna 1800 yhteisö sai kuninkaallisen lupakirja ja siitä tuli "Royal College of Surgeons in London". Toinen lupakirja vuonna 1843 antoi järjestölle nykyisen nimen.


title: War of the Monsters

text: War of the Monsters on vuonna 2003 julkaistu taistelupeli PlayStation 2:lle. Pelin teki Incognito ja Sony. Pelissä maapallolle rantautuu useita hirviöitä avaruudesta, jotka alkavat taistella keskenään. Peli muistuttaa 1950-luvun kauhuelokuvaa ja parodioikin näiden leffojen otuksia. Pelin ikäsuositus on 11+.


title: War of the Monsters

text: 1950-luvulla joukko avaruusaluksia hyökkää Maahan. Sillä aikaa huipputiedemiehet keksivät superaseen, joka lähettää avaruusoliot takaisin avaruuteen. Valitettavasti avaruusaluksen polttoainetta valuu joka paikkaan ja se mutatoi tavallisista eläimistä jättimäisiä hirviöitä. Jopa avaruusotuksia vastaan rakennetut robotit rupeavat kapinoimaan ihmisiä vastaan. Siinä samassa hirviöt alkavat taistella Maan herruudesta, mutta ihmisillä ei ole enää toivoakaan...


title: War of the Monsters

text: Togera on liskohirviö, joka pystyy ampumaan piikkejä. Se heräsi, kun avaruusalus syöksyi merenpohjaan, jossa se asui ja samalla antoi tälle kyvyn syöstä vihreää tulta. Togera matkii Godzillaa.


title: War of the Monsters

text: Preytor on rukoilijasirkka, joka osui avaruusaluksen polttoaineeseen ja muuttui jättimäiseksi. Se on pelin nopein hirviö ja yksi harvoista, joka osaa lentää. Se osaa myös sylkeä tappavaa happoa. Preytor muistuttaa Deadly Mantis-elokuvan päähirviötä. Se voi ampua lentävän hirviön joka tarttuu viholliseen.


title: War of the Monsters

text: Congar on jättimäinen apina, joka pystyy karjumaan vihollisensa kanveesiin. Se oli ennen avaruussimpanssi jota käytettiin kokeena avaruuslento-testeissä,mutta kun avaruus alus tippui maahan syntyi tämä raivoava olento, se muuttui Congariksi. Congar on gorillamainen hirviö. Se matkii King Kongia.


title: War of the Monsters

text:
Robo-47 on Yhdysvaltain armeijan entinen robotti, joka ampuu raskailla konekivääreillään. Se oli sammutettu ja piilotettu erääseen luolaan, mutta kun avaruusalus törmäsi siihen, se käynnistyi jälleen. Robo-47 muistuttaa 1950 -ja 60-luvun elokuvien jättirobotteja. Robo-47 voi laukaista jättiohjuksen joka räjäyttää melkein
mitä vain.


title: War of the Monsters

text: Agamo on massiivinen atsteekkien rakentama kivipatsas. Se pystyy hallita kivikehonsa molekyylejä ja näin vaikkapa ampua kiviä vihollisiinsa. Agamo on pelin hitain, mutta vahvin olento. Agamo oli ennen aavikolle haudattu patsas, mutta kun avaruusalus törmäsi siihen, se syttyi tuleen ja alkoi elämään. Agamo matkii Daimajinia.


title: War of the Monsters

text: Ultra V oli japanilaisten superrobotti, mutta kun siihen osui avaruusaluksen polttoainetta, se sekosi ja lensi pois japanilaisten tukikohdasta. Se käyttää hyökätessään lasersilmiään, metallipanssariaan, rakettikäsiä ja sähkömiekkaansa. Se matkii Ultra Q:ta.


title: War of the Monsters

text: Magmo on nelikäsinen golem-tyyppinen hirviö. Se pystyy ampumaan tulikuumaa laavaa. Kun avaruusalus törmäsi tulivuoreen, se herätti Magmon elämään. Se pystyy ampumaan joukon laavakiviä erikoisiskullaan.


title: War of the Monsters

text: Kinecticlops on kyklooppi-tyyppinen hirviö, joka koostuu sähköstä ja yhdestä silmästä. Kun avaruusalus törmäsi sähkölaitokseen, Kinecticlops heräsi henkiin, tappoi kaikki laitoksen ihmiset ja lähti riehumaan kaupungille.


title: War of the Monsters

text: Raptoros on lohikäärme, joka osaa tehdä tulipanoksia ja syöksemään valtavasti tulta. Raptoros on ainut hirviö Preytorin lisäksi, joka osaa lentää. Raptoroksen lento kuluttaa todella vähän energiaa ja se on nopein lentämään.


title: War of the Monsters

text: Zorgulon on avaruus mutantti, jolla on metalliset nyrkit. Zorgulon voi ampua vastustajan päälle pallon, joka kutsuu lentävät lautaset, jotka alkavat ampua vihollista.


title: War of the Monsters

text: Peli on saanut pääosin hyviä arvosanoja. Sen keskiarvosana on Game Rankingsin laskema 79 sadasta.


title: ”Sano se suomeksi”

text: ”Sano se suomeksi” on vuonna 1931 valmistunut suomalainen elokuva, jonka on ohjannut Yrjö Nyberg. Elokuvan ensi-ilta oli 30. maaliskuuta 1931 Astra-, Kino-Palatsi- ja Pallas-teattereissa Helsingissä sekä Casino- ja Scala-teattereissa Turussa. Elokuva on ajan saatossa tuhoutunut.


title: ”Sano se suomeksi”

text: "”Sano se suomeksi”" on ensimmäinen suomalainen äänielokuva. Elokuva on revyyelokuva, jossa ohjelmanumerot esittelee Markus Rautio. Ohjelmanumeroihin kuuluu parikymmentä erillistä ohjelmanumeroa: laulua, tanssia, musiikkiesityksiä ja näytelmäkuvaelmia.Säestävinä yhtyeinä toimivat Tapio Ilomäen johtama kaksitoistahenkinen Lahyn-orkesteri sekä Sven Lundevallin Zamba-orkesteri ja Ah-ha Jazz Band.


title: Oksatsepaami

text: Oksatsepaami on bentsodiatsepiineihin lukeutuva lääkeaine. Oksatsepaamin vaikutus on rauhoittava, ja sitä käytetään pääasiassa ahdistuneisuuden ja unettomuuden hoitoon. Oksatsepaami on diatsepaamin lopullinen metaboliitti. Sitä myydään Suomessa kauppanimillä Opamox sekä Oxamin.


title: Oksatsepaami

text: Oksatsepaami on keskipitkävaikutteinen bentsodiatsepiini. Se imeytyy monia muita bentsodiatsepiinejä hitaammin, huippupitoisuus plasmassa saavutetaan vasta 1–2 tunnin kuluttua. Oksatsepaamin puoliintumisaika on 3–21 tuntia.


title: Oksatsepaami

text: Oksatsepaami lievittää ahdistuneisuutta aiheuttamalla keskushermoston osittaisen lamaantumisen. Tästä seuraa myös lihasten rentoutuminen. Suuremmilla annoksilla oksatsepaami aiheuttaa myös väsymystä ja sedaatiota.


title: Oksatsepaami

text: Hitaan vaikutusajan alkamisen vuoksi oksatsepaamia käytetään useimmin auttamaan unessa pysymistä nukahtamisen sijaan.


title: Oksatsepaami

text: Oksatsepaamin haittavaikutukset ovat samankaltaiset kuin bentsodiatsepiineillä yleensä. Vaikutukset psykomotorisiin ja kognitiivisiin kykyihin ovat kuitenkin vähemmän haitallisia kuin muilla bentsodiatsepiineillä. Oksatsepaamia sisältävät lääkeaineet ovat kolmiolääkkeitä.


title: Oksatsepaami

text: Oksatsepaami voi aiheuttaa sekä fyysistä että psyykkistä riippuvuutta, vaikkakin riippuvuusriski on pienempi kuin joillakin muilla bentsodiatsepiineillä. Kuitenkin pitkäaikaisessa säännöllisessä käytössä fyysinen riippuvuus on todennäköinen. Tämän vuoksi pitkäaikainen lääkitys tulee lopettaa lääkärin valvonnassa asteittain vieroitusoireiden välttämiseksi.


title: Oksatsepaami

text: Haittavaikutuksina voi esiintyä uneliaisuutta, sedaatiota, näön hämärtymistä, horjumista ja ataksiaa (haparointia). Vanhukset ovat erityisen alttiita tässä suhteessa. Lihasvoiman heikkenemistä voi ilmetä. Riippuvuutta ja vieroitusoireita voi esiintyä. Harvinaisia käyttäytymisreaktioita ovat aggressiiviset purkaukset, kiihtyneisyys, sekavuus, depression paljastuminen itsemurhapyrkimyksineen. Muihin harvinaisiin haittavaikutuksiin kuuluvat hypotensio, gastrointestinaaliset ja näköhäiriöt, ihottumat, virtsan pidättyminen, päänsärky, huimaus, libidon ja verenkuvan muutokset sekä keltaisuus.


title: Oksatsepaami

text: Oksatsepaamia ei tule käyttää, mikäli potilas on yliherkkä oksatsepaamille tai muille bentsodiatsepiineille tai jos potilaalla on todettu myasthenia gravis, vaikea hengitysvajaus, vaikea uniapnea tai vaikea maksan vajaatoiminta.


title: Oksatsepaami

text: Oksatsepaamia ei tule käyttää alkoholin kanssa, koska ne vahvistavat toistensa vaikutusta. Oksatsepaamin ja alkoholin yhteiskäyttö voi olla hengenvaarallista, koska seurauksena voi olla hengityslama.


title: Oksatsepaami

text: Vuonna 2013 julkaistussa Uumajan yliopistossa tehdyssä tutkimuksessa ahvenia altistettiin viikon ajan paikoittain Ruotsin vesistöistä löytyville oksatsepaami-pitoisuuksille. Tämän jälkeen tehdyissä käyttäytymiskokeissa altistetut ahvenet toimivat verrokkeihin verrattuna huomattavasti varomattomammin. Tutkija Jerker Fickin mukaan vastaavia pitoisuuksia on joka puolella maailmaa.


title: Space Expo

text: Space Expo on EU:n alueen suurin avaruusalan museo. Se sijaitsee ESAn ESTEC-teknologiakeskuksen vieressä Noordwijk am Zeen kaupungissa, Alankomaissa.